title: Papabile

text: Joissain tapauksissa ennakkosuosikki valitaan paaviksi. 1900- ja 2000-luvulla hallinneista paaveista esimerkiksi Eugenio Pacelli (Pius XII), Giovanni Battista Montini (Paavali VI) ja Joseph Ratzinger (Benedictus XVI) olivat ennakkosuosikkeja ennen konklaavia. Toisaalta konklaavit ovat usein päätyneet myös hyvinkin yllättäviin ehdokkaisiin. Esimerkkejä ovat muun muassa vuoden 1958 konklaavissa paaviksi kohonnut Angelo Roncalli (Johannes XXIII), vuoden 1978 ensimmäisen konklaavin valinta Albino Luciani (Johannes Paavali I) ja vuoden 1978 toisen konklaavin voittanut Karol Wojtyła (Johannes Paavali II).


title: Tommy Robredo

text: Tommy Robredo Garcés (s. 1. toukokuuta 1982 Hostalric, Katalonia, Espanja) on espanjalainen tennispelaaja, joka on yltänyt parhaimmillaan kaksinpelin ATP-rankinglistan viidennelle sijalle 28. elokuuta 2006. Kahdenkymmenen parhaan joukkoon hän nousi vuonna 2003 ja kymmenen parhaan joukkoon vuonna 2006. Vuoden 2007 lopussa hänen rankingsijoituksensa oli kymmenes ja vuoden 2008 lopussa 21:s. Nelinpelin rankinglistalla hän on parhaimmillaan ollut kuudestoista huhtikuussa 2009.


title: Tommy Robredo

text: Robredo pelasi vuoden 2004 kesäolympialaisissa Ateenassa. Kaksinpelin kolmannella kierroksella hän hävisi Tšekin Tomáš Berdychille, ja nelinpelissä hän hävisi parinsa Feliciano Lópezin kanssa jo ensimmäisellä kierroksella. Grand Slam -turnauksissa hän on viisi kertaa yltänyt kaksinpelissä puolivälieriin ja hävinnyt niissä kahdesti Roger Federerille (Australia 2007 ja Ranska 2007) sekä kerran Albert Costalle (Ranska 2003), Nikolai Davydenkolle (Ranska 2005) ja Juan Martín del Potrolle (Ranska 2009).


title: Tommy Robredo

text: Vuoden 2010 ensimmäisessä Grand Slam -turnauksessa Australian avoimissa Robredo hävisi yllättäen ensimmäisellä kierroksella kolumbialaiselle Santiago Giraldolle luvuin 4–6, 2–6, 2–6.


title: Tommy Robredo

text: Robredo on ammattilaisuransa aikana saavuttanut kaksinpelissä kymmenen ja nelinpelissä viisi turnausvoittoa.


title: Yyterin kylpylähotelli

text: Yyterin Kylpylähotelli on Porin Yyterissä toimiva kylpylä- ja kongressihotelli. Yyterin hiekkaranta-alueen pohjoisosassa sijaitseva hotelli on valmistunut vuonna 1974. Kylpyläosasto avattiin vuonna 1990.


title: Yyterin kylpylähotelli

text: Hotellissa on 113 huonetta ja 316 vuodepaikkaa, lisäksi kylpylähotelliin kuuluvat muun muassa sauna- ja kylpyläosasto, kahdeksan erilaista kokoustilaa sekä ravintola ja yökerho kesäterasseineen. Hotellin kerrosala on noin 10 000 m² ja maa-alue noin 15 hehtaaria, johon kuuluu myös 500 metriä rantaviivaa. Viisikerroksisen rakennuksen ovat suunnitelleet arkkitehdit Jan Söderlund ja Erkki Valovirta. Kapean ja pitkän hotellin kerroskäytävien ikkunat on sijoitettu etupihalle päin, ja sen huoneista ja muista asiakastiloista puolestaan on merinäköala. Hotellin ulkoasu herätti aluksi kriitiikkiä, mutta nykyään sitä pidetään yhdessä Alvar Aallon suunnitteleman Villa Mairean sekä kauppakeskus BePOPin ohella Porin merkittävimpänä modernin arkkitehtuurin kohteena.


title: Yyterin kylpylähotelli

text: Yyteri oli ollut suosittu virkistäytymispaikka porilaisten keskuudessa jo 1800-luvulta saakka, ja valtakunnallinen matkailukohde siitä muodostui 1930-luvulla. Ensimmäinen ajatus hotellin rakentamisesta esitettiin 1950-luvulla, mutta lopulta hanke käynnistyi vasta 1960-luvun lopulla Porin silloisen kaupunginjohtajan Heikki Kosken ja Rosenlewin varatoimitusjohtajan Magnus Savanderin aloitteesta. Myöhemmin Rantasipinä tunnettu Rantaloma Oy aloitti 1970-luvun alussa hotellin rakentamisen Rosenlewin omistaman Yyterin kartanon maille aivan Yyterin hiekkarannan tuntumaan, vajaan parinsadan metrin päähän merestä. Rantaloma Oy:n ja Rosenlewin lisäksi hankkeen osakkaina olivat Porin kaupunki sekä yksityisiä tahoja.


title: Yyterin kylpylähotelli

text: Rantasipi-ketjuun kuulunut hotelli avattiin vuoden 1974 keväällä nimellä Hotelli Rantasipi Yyteri. Se oli valmistuessaan Suomen korkeatasoisimpia ja trendikkäimpiä hotelli-ravintoloita. Keittiömestarina toimi aikansa tunnetuimpiin ravintolakokkeihin kuulunut Eero Mäkelä, ja hotellin yökerhossa esiintyi lukuisia tunnettuja artisteja. Hotellissa järjestettiin myös Pori Jazz -festivaalien konsertteja. Rantasipi Yyterin ravintoloissa oli tilaa yhteensä yli 2 000 hengelle, hotellissa huoneita oli alun perin hieman runsaat 130. Hotellin alkuperäistä sisustusta suunnitteli muun muassa muotoilija Yrjö Kukkapuro. Korkeasta tasostaan johtuen myös hotellin hintataso oli kova.


title: Yyterin kylpylähotelli

text: Rantasipi Yyteri ajatui vaikeuksiin jo parin vuoden kuluttua avajaisistaan. Syynä oli muun muassa vuonna 1976 alkanut taloudellinen laskusuhdanne. Vuosien saatossa hotelli menetti alkuvuosina luomaansa mainetta, ja lopulta vuonna 1984 Rantasipi-ketju luopui hotellista. Uusien omistajien käsissä hotellin nimi vaihtui neljän kuukauden kiinniolon jälkeen Hotelli Meriyyteriksi, ja myös brändiä muutettiin halvemmaksi koko kansan hotelliksi. Hotellin toinen huippukausi nähtiin 1980-luvun jälkipuoliskon niin sanotun kasinotalouden vuosina, jolloin kävijämäärät jälleen lähtivät nousuun. 1990-luvun alun laman myötä Hotelli Meriyyteri ajautui konkurssiin vuonna 1991, jonka jälkeen se toimi kahden vuoden ajan konkurssipesän vuokraamana, kunnes sai uudet omistajat vuonna 1993. Samalla nimeksi vaihtui Merimaailma Yyteri. Konkurssin jälkeisistä vuosista kerrotaan Yle TV2:n Dokumenttiprojektin tuottamassa ja Iikka Vehkalahden ohjaamassa dokumenttielokuvassa "Äänetön yhtiökumppani", joka valmistui vuonna 1995. Merimaailma Yyteri puolestaan joutui konkurssiin vuonna 1997 ja toimi seuraavat kaksi vuotta konkurssipesän pyörittämänä. Vuodesta 1999 lähtien hotelli on tunnettu nimellä Yyterin Kylpylähotelli, ja nykyisen omistajayhtiön haltuun se tuli kokonaan vuonna 2012; vuosina 2006–2012 Matkailunkehitys Nordia -rahasto omisti puolet hotellin osakekannasta.


title: Carly Patterson

text: Carly Rae Patterson (s. 4. helmikuuta 1988) on yhdysvaltalainen telinevoimistelija. Hän voitti vuoden 2004 kesäolympialaisissa Ateenassa kultaa ja kaksi hopeamitalia; lisäksi hän on yltänyt muun muassa telinevoimistelun maailmanmestaruuskilpailuissa yhteen kulta- ja yhteen hopeamitaliin vuonna 2003.


title: Carly Patterson

text: Louisianan Baton Rougessa syntynyt Patterson vetäytyi Ateenan jälkeen eikä siten osallistunut vuoden 2008 kesäolympialaisiin Pekingissä. Hän kilpaili vuonna 2006 "Celebrity Duets" -televisioshow'ssa ja on sittemmin yrittänyt uraa ammattimaisena laulajana.


title: Imperial Chemical Industries

text:
Imperial Chemical Industries (ICI) oli brittiläinen kemianyritys, yksi suurimmista alallaan. Vuonna 2005 yhtiöllä oli 32 000 työntekijää. Vuodesta 2007 lähtien yhtiön pääomistaja on ollut alankomaalainen AkzoNobel-yhtiö.
ICI:n piirissä kehitettiin muun muassa polyeteeni ja Perspex-akryylimuovi sekä malarialääke Paludrine. Se on lisäksi ollut uranuurtaja monien synteettisten väriaineiden tuottamisessa. 1980-luvulla ICI tuotti bakteeripohjaisia biomuovilaatuja kuten polyhydroksialkanoaatteja. ICI:n biotieteisiin erikoistunut osa yhtiöitettiin nimellä Zeneca vuonna 1993. Zeneca fuusioitui myöhemmin Astran kanssa AstraZenecaksi.


title: Imperial Chemical Industries

text: ICI syntyi vuonna 1926 neljän brittiläisen kemianyrityksen fuusiosta. Ne olivat Brunner Mond, Nobel Industries, United Alkali ja British Dyestuffs. Yhteinen henkilöstömäärä oli noin 330 000. Yrityksen päätuotteita olivat aluksi räjähdysaineet, lannoitteet, hyönteismyrkyt, väripigmentit ja maalit.


title: Imperial Chemical Industries

text: 1930-luvulla ICI oli muovien kehityksen kärjessä. Yhtiön piirissä syntyi niille termi "plastic". Laboratoriossa sattunut vahinko johdatti ICI:n kemistit polyeteenin jäljille. Sen kehittäminen ja yleistyminen kesti melko kauan, mutta nopeammin markkinat ottivat vastaan Perspex-akryylimuovin, joka todettiin sopivaksi materiaaliksi autojen ja lentokoneiden tuulilaseissa. Toisen maailmansodan jälkeen ICI toi markkinoille polyesterikuidut sekä kemikaalin polyuretaanin vaahdottamiseen lämmöneristeeksi. Muovien ohella yrityksessä kehitettiin muun muassa ensimmäinen tehokas malarialääke proguaniili (Paludrine). Vuonna 1976 tuotiin markkinoille beetasalpaajalääke Tenormin.


title: Imperial Chemical Industries

text: Vuonna 1971 ICI laajeni Euroopasta Pohjois-Amerikkaan ostamalla yhdysvaltalaisen Atlas Chemical Industries -yhtiön. ICI:stä tuli yksi Britannian merkittävimmistä teollisuusyrityksistä, joka ensimmäisenä teki puolentoista miljardin liikevoiton vuodessa. Amerikkalaisen Glidden-yhtiön osto vuonna 1986 teki ICI:stä maailman suurimpiin kuuluvan maalivalmistajan.


title: Imperial Chemical Industries

text: Talousvaikeuksien takia ICI:stä eriytettiin 1990-luvun alussa biotiedeyhtiö Zeneca ja maatalouskemikaaleja tekevä Syngenta. Suomalainen Kemira yritti ostaa ICI:n kymmenen lannoitetehdasta vuonna 1990, mutta Britannian kauppa- ja teollisuusministeriö torjui kaupan kilpailua haittaavana. Vuonna 1997 ICI alkoi hankkiutua eroon myös peruskemikaaleista ja osti tilalle Unileverin erikoiskemikaalituotannon.


title: Imperial Chemical Industries

text: Vuonna 2008 ICI myytiin AkzoNobelille ja fuusioitiin siihen.


title: Greg Oden

text: Gregory Wayne ”Greg” Oden, Jr. (s. 22. tammikuuta 1988, Buffalo, New York) on yhdysvaltalainen koripalloilija, pelipaikaltaan sentteri. Hän edustaa NBA-seura Miami Heatiä, jonka kanssa teki sopimuksen elokuussa 2013.


title: Greg Oden

text: Oden oli vuoden ensimmäinen varaus. Hänen uraansa ovat varjostaneet lukuisat loukkaantumiset, joiden vuoksi hän on päässyt pelaamaan ennen kautta 2012–2013 vain 82 NBA-ottelua.


title: Greg Oden

text: Oden pelasi Ohion osavaltionyliopistossa yliopistokoripalloa yhden kauden ajan. Hänet varattiin 2007 NBA:n varaustilaisuudessa Portland Trail Blazersiin, tilaisuuden ensimmäisellä valinnalla. Odenilta meni ensimmäinen kausi kokonaan sivuun loukattuaan polvensa harjoituksissa.


title: Greg Oden

text: 28. lokakuuta 2008, kauden ja uran ensimmäisessä NBA-ottelussa Los Angeles Lakersia vastaan Oden loukkasi jalkansa ehdittyään pelata vajaat kaksi neljännestä. Lopulta Portland vapautti maaliskuussa 2012 entisen ykkösvarauksensa Odenin sopimuksestaan.


title: Greg Oden

text: Oden suunnittelee paluuta NBA-kentille kaudeksi 2013–2014. Ainakin Miami Heatin huhuttiin olevan kinnostunut hänen palveluksistaan ja seura tekikin hänen kanssaan kaksivuotisen sopimuksen elokuussa 2013.


title: Vuoden 1800 konklaavi

text: Vuosien 1799–1800 konklaavi eli paavin valitseva kardinaalien kokous alkoi paavi Pius VI:n 29. elokuuta 1799 tapahtuneen kuoleman jälkeen ja päättyi Pius VII:n valitsemiseen 14. maaliskuuta 1800. Konklaavi oli monin tavoin poikkeuksellinen, ja se on tälläkin hetkellä viimeisin, jota ei ole pidetty Roomassa. Vuoden 1800 konklaavi pidettiin poliittisista syistä Venetsiassa.


title: Vuoden 1800 konklaavi

text: Konklaavin alkaessa Napoleonin sodat eivät olleet vielä alkaneet Euroopassa, mutta Napoléon Bonaparte oli jo vaikutusvaltainen johtohenkilö Ranskassa. Samalla Napoléon oli liittänyt Kirkkovaltion osaksi Ranskan vasallivaltiota Cisalppista tasavaltaa, eikä konklaavin valitsema paavi siis tulisi edeltäjiensä tavoin johtamaan maallista valtiota.


title: Vuoden 1800 konklaavi

text: Konklaavin alkaessa ja loppuessa vallitsi paavinistuimen ja Ranskan välillä riita, jonka edellinen paavi Pius VI oli jättänyt seuraajalleen. Riidan juuret piilivät Ranskan suuressa vallankumouksessa, jossa valtaan oli noussut kansalliskokous. Vallankumouksen jälkeinen Ranska oli ollut pahoissa talousvaikeuksissa, jotka oli ratkaistu kansallistamalla kirkon omaisuus. Myöhemmin kansalliskokous oli myös lakkauttanut maan luostarit ja tehnyt kirkon piispoista ja papeista virallisesti ranskalaisia virkamiehiä. Kun kansalliskokous oli vaatinut pappeja ja piispoja vannomaan uskollisuutta Ranskan uudelle perustuslaille ja kirkkojärjestykselle, noin puolet papeista oli kieltäytynyt.


title: Vuoden 1800 konklaavi

text: Silloinen paavi Pius VI oli tuominnut kaikki uskollisuutta perustuslaille vannoneet papit ja samalla kansalliskokouksen julistuksen ihmisoikeuksista, mikä oli johtanut siihen, että Ranskan vallankumoushallitus oli katkaissut diplomaattisuhteensa Kirkkovaltioon ja myös miehittänyt Avignonin sotilaallisesti. Ranskan ryhtyessä sotaan muita Euroopan maita vastaan, paavi oli asettunut tukemaan Ranskan vastaista liittoumaa. Ranskan joukot olivat kuitenkin edenneet Italiassa Napoléonin johdolla, ja 15. helmikuuta 1798 Kirkkovaltiolle kuuluva Rooma oli julistettu tasavallaksi. Paavi Pius VI oli vangittu ja kuljetettu pois Roomasta, ja hän oli kuollut vangittuna marttyyrina 1799.


title: Vuoden 1800 konklaavi

text: Kardinaalit aloittivat kokouksensa 1. joulukuuta 1799. Paikkana oli San Giorgion saarella sijaitseva benediktiiniläisluostari Venetsiassa. Alue kuului silloiselle Itävalta-Unkarille. Taustalla konklaavin pitopaikalle oli se, että ennen kuolemaansa Pius VI oli ohjeistanut kardinaaleja järjestämään konklaavinsa turvallisessa paikassa. Roomaa ei pidetty vuonna 1799 tarpeeksi turvallisena paikkana, sillä alue kuului Napoléonin valta-alueeseen.


title: Vuoden 1800 konklaavi

text: Konklaavi kesti yli kolme kuukautta kardinaalien yrittäessä löytää sopivaa ehdokasta. Valinta oli erityisen tärkeä, sillä edellisen paavin kuollessa paavinistuimen uskottiin jo olevan mennyttä ja koko instituution olevan vaarassa hävitä.


title: Vuoden 1800 konklaavi

text: Konklaavilla oli kolme pääehdokasta, ja Chiaramonti tuli valituksi usean kuukauden pattitilanteen jälkeen kompromissina. Hän oli paaviksi noustessaan suhteellisen nuori eli vain 58-vuotias, mutta kuulunut jo vuosikymmeniä benediktiineihin, opettanut teologiaa professorina ja hänet tunnettiin lempeänä, kärsivällisenä ja sitkeänä mutta myös päättämättömänä ja epäröivänä.


title: Emil Vinermo

text: Emil Johan ”Ema” Vinermo, alkuperäiseltä sukunimeltään Winqvist, (31. toukokuuta 1914 Helsinki – 22. joulukuuta 1972) oli suomalainen näyttelijä ja ohjaaja.


title: Emil Vinermo

text: Vinermolla oli pitkä teatteriura näyttelijänä ja ohjaajana ja hänen elokuvauransa jäi teatteriuran varjoon. Noin 20 elokuvassa esiintyneellä Vinermolla ei ollut suuria elokuvarooleja, mutta muutamia luottotehtäviä kuitenkin, kuten kiero rättäri vuoden 1951 "Tukkijoella"-filmatisoinnissa ja sekopäinen Tupakka-Kusti T. J. Särkän tärkeimmässä 1950-luvun elokuvassa "1918 – mies ja hänen omatuntonsa" (1957).


title: Emil Vinermo

text: Vinermo kuului useiden teattereiden henkilökuntaan. Hänelle myös myönnettiin vuonna 1971 elämäntyöstään Pro Finlandia -tunnustus. Vinermo näytteli muun muassa Helsingin Työväen Teatterissa, Karhumäen Teatterissa, Lahden kaupunginteatterissa ja Intimiteatterissa. Vinermo toimi vuodesta 1965 kuolemaansa saakka Joensuun kaupunginteatterin apulaisjohtajana. Hän ohjasi myös harrastajateattereita.


title: Luottamus

text: Luottamus on tunne tai varmuus siitä, että johonkuhun tai johonkin voi luottaa, että joku tai jokin ei petä toiveita tai aiheuta pettymystä. Itseluottamus on luottamusta omaan itseensä.


title: Luottamus

text: Ihmisten välinen luottamus on tunnetta ja kokemusperäistä tietoa. Luottava ihminen uskoo, että luottamuksen kohde ei halua hänelle pahaa, vaan tarkoittaa hyvää. Jos ihminen epäilee toisen moraalia ja aikeita, luottamusta ei synny. Luottamuksen edellytyksiä ovat hyvien aikeiden lisäksi osaaminen (kompetenssi) ja riski.


title: Luottamus

text: Luottamus on ennen kaikkea tunne, jonka kohdistamme ihmiseen, johon luotamme. Luotettavuus sen sijaan riippuu omasta käyttäytymisestämme. Muut arvioivat miten luotettavasti käyttäydymme. Lyhin tie luottamukseen on käyttäytyä luotettavasti ja olla luottamuksen arvoinen. Luottavaisuus on ominaisuus, johon vaikuttaa sekä persoonallisuus että kasvuympäristö. Toiset luottavat helpommin kuin toiset.


title: Luottamus

text: Viime aikoina Suomessa on tutkittu luottamusta erityisesti työelämän kontekstissa. Luottamus esimiehen ja alaisen välillä on erityisen tärkeää sekä työhyvinvoinnin että tehokkuuden kannalta. Myös luottamusta organisaatioon on tutkittu. Jotta organisaatioon voi luottaa, tarvitaan toimivia rakenteita, oikeudenmukaisia toimintatapoja ja yhteisiä sääntöjä, jotka ovat kaikkien tiedossa ja kaikille samat.


title: Monspin diskografia

text: Monspin diskografia sisältää luettelon suomalaiseen hip hop -musiikkiin keskittyneen Monsp Records -levy-yhtiön julkaisuista. Monsp on julkaissut äänitteitä CD-, digi- vinyyli- ja kasettiformaateissa. Yhtiön katalogista löytyy myös muutama DVD ja yksi kirja.


title: Monspin diskografia

text: Taulukon sarakkeissa ”CD” ja ”vinyyli” ilmoitetaan yhtiön kataloginumerot eri formaateille. Tyhjä sarake tarkoittaa, ettei levyä ole julkaistu kyseisessä muodossa. Levyjen kataloginumerot on annettu ennen julkaisua, joten ne eivät täysin vastaa ilmestymisjärjestystä, jonka mukaan taulukko on järjestetty. Osa numeroista on jäänyt käyttämättä.


title: Monspin diskografia

text: Listasarakkeissa ilmoitetaan menestys Suomen virallisella albumi-, lataus-, mid-price- tai singlelistalla.


title: Monspin diskografia

text: Kesäkuuhun 2012 asti Monspin levyt julkaistiin keskiviikkoisin. Heinäkuusta 2012 alkaen ne on julkaistu perjantaisin. Päivän vaihto liittyi Suomen virallisen listan julkaisuajankohdan muutokseen.


title: Konrad Henlein

text: Konrad Henlein (6. toukokuuta 1898 – 10. toukokuuta 1945) oli yksi tärkeimmistä varhaisista natsijohtajista Tšekkoslovakiassa ja sudeettisaksalaisten separatistien johtaja toisen maailmansodan aikana.


title: Konrad Henlein

text: Henlein syntyi Mattersdorfissa Pohjois-Böömissä. Hänen äidinisänsä oli tšekki, mikä aiheutti Henleinille ongelmia hänen vastustaessaan tšekkien ja saksalaisten välisiä seka-avioliittoja, ja äiti joutui muuttamaan tšekkiläiseltä kalskahtavan nimensä kirjoitusasun saksalaisemmaksi.


title: Konrad Henlein

text: Henlein meni kauppakouluun Jabloneciin, palveli Itävalta-Unkarin armeijassa ensimmäisen maailmansodan aikana ja joutui italialaisten sotavankeuteen. Itävalta-Unkarin hajoamisen jälkeen hän työskenteli Tšekkoslovakiassa pankissa ja otti osaa sudeettisaksalaisten poliittiseen toimintaan.


title: Konrad Henlein

text: 1930-luvun alussa Henlein vastusti puheissaan kansallissosialismia ja puhui Tšekkoslovakian itsenäisyyden puolesta. Hänestä tuli Adolf Hitlerin kannattaja vuonna 1937, kun saksalaismielinen Sudeettisaksalainen puolue ("Sudetendeutsche Partei", SdP) saavutti menestystä Karl Hermann Frankin johdolla. Hän omaksui nopeasti natsien suosiman iskulauseen ”Ein Volk, ein Reich, ein Führer!” (), ja vaati että Tšekkoslovakian sudeettialueet piti liittää Saksaan. Henleinin poliittisen puolueen valta Sudeettimaassa 1930- luvulla johti Münchenin sopimukseen 30. lokakuuta "1938", jonka hän sai aikaan vaikuttamalla brittien delegaation johtajaan Lordi Runcimaniin tämän vierallessa Tšekkoslovakiassa. Henlein esitti puolueensa ajavan laajalti natsimielisiksi muuttuneen saksalaisvähemmistön asiaa, ja järjesti levottomuuksia ja terroristihyökkäyksiä Sudeettimaassa. Tšekkoslovakian armeijan puututtua toimintaan Henlein pakeni Saksaan, ja organisoi Saksan Freikorpsit sissitoimintaan alueella.


title: Konrad Henlein

text: Sudeettimaan tultua liitetyksi Saksaan, Henleinin puolue sulautui Hitlerin kansallissosialistiseen puolueeseen 5. marraskuuta 1938. Henleinistä tuli SS-kenraaliluutnantti (myöhemmin SS-kenraali) ja valtiopäiväedustaja. Maalis- ja huhtikuussa 1939 hän toimi siviiliasioiden johtajana Böömin ja Määrin protektokraatissa, mutta valta luisui pian toisen sudeettisaksalaisen poliitikon, Karl Hermann Frankin käsiin. 1. toukokuuta 1939 Henleinistä tuli koko sudeettimaan gauleiter.


title: Konrad Henlein

text:
Henleinilla ei kuitenkaan ollut todellista vaikutusvaltaa asioihin. Kovempaa linjaa ajanut Reinhard Heydrich yritti syrjäyttää Henleinin kaikista tämän kaikista viroista. Hän kuitenkin epäonnistui, sillä Henleinilla oli hyvät välit Adolf Hitlerin kanssa.
Toukokuussa 1945, ollessaan yhdysvaltalaisten sotavankina Pilsenin kasarmeilla, hän tappoi itsensä viiltämällä lasinpalalla ranteensa auki. Hänet haudattiin nimettömänä Pilsenin keskushautausmaalle.


title: Kalleusluokitus

text: Kalleusluokitus on Suomen lainsäädännön tapa ottaa huomioon elinkustannusten erot eri paikkakuntien välillä. Vuonna 1973 annettiin laki, jolla kunnat jaettiin kahteen kalleusluokkaan. Jako perustui tutkimukseen elinkustannuksista. Vuonna 2005 ensimmäiseen luokkaan kuuluvat ne 60 kuntaa, joissa elinkustannukset olivat korkeimmat. Muut kuuluivat toiseen luokkaan. Laki lakkasi olemasta voimassa vuoden 2007 lopussa.


title: Kalleusluokitus

text: Ensimmäisen kalleusluokan kunnissa maksettiin suurempia eläkkeitä ja muita etuisuuksia.


title: Mycoplasma genitalium

text: Mycoplasma genitalium on kädellisten sukuelimien ja hengitysteiden limakalvoilla elävä loisbakteeri. Se eristettiin ensimmäisen kerran vuonna 1980 virtsaputkentulehdusta sairastaneista potilaista ja se aiheuttaa sukupuolielinten infektioita.


title: Mycoplasma genitalium

text: "M. genitalium" on kooltaan pienin vapaana elävä bakteeri (0,2–0,3 µm) ja toiseksi pienin tunnettu bakteerilaji heti solunsisäisenä symbioottina elävän "Carsonella ruddii" -lajin jälkeen. Ennen "Nanoarchaeum equitans"in löytymistä vuonna 2002 "M. genitalium"illa oli kaikista tunnetuista elävistä olioista lyhin genomi. Sen DNA sisältää vain noin 580 000 emäsparia, jotka muodostavat kaikkiaan 521 geeniä.


title: Mycoplasma genitalium

text: Erittäin yksinkertaisen perimänsä vuoksi "M. genitalium"ista on tullut elämän syntyä tutkivien tutkijoiden malliorganismi, jonka avulla pyritään etsimään elävän olion yksinkertaisinta mahdollista rakennetta. Yhdysvaltalainen Craig Venter ryhmineen pyrkii luomaan kokonaan keinotekoisen elävän olion tätä bakteeria mallina käyttäen.


title: Karl Fritzsch

text: Karl Fritzsch (10. heinäkuuta 1903 – 2. toukokuuta 1945) oli saksalainen kansallissosialisti ja SS-Hauptsturmführer toisessa maailmansodassa.


title: Karl Fritzsch

text: Karl Fritzsch oli böömiläisen uunintekijän poika, ja koska hänen perheensä joutui usein muuttamaan työn perässä, hän ei saanut normaalia koulutusta. Joitain vuosia hän työskenteli laivoilla Tonavalla. Hänen avioliittonsa 1928 Franzishe Stichin kanssa toi kolme lasta, mutta päättyi avioeroon vuonna 1942.


title: Karl Fritzsch

text: Hän liittyi Saksan kansallissosialistiseen työväenpuolueeseen ja SS:ään 1930. Hän halusi luoda uran SS:ssä ja palveli Dachaun keskitysleirillä vuodesta 1934.


title: Karl Fritzsch

text: Toukokuussa 1940 hänestä tuli Schutzhaftlagerführer (varakomentaja) Rudolf Hössin alaisuuteen Auschwitzissa. Siellä hän saavutti nopeasti mainetta julmuudellaan ja järjestämällään leirikauhulla. Yhdessä Hössin kanssa hän oli vastuussa nälkäkuolemaan toveriensa karkaamisen vuoksi tuomituista vangeista. Valitut vangit sijoitettiin Bunkkeri-nimiseen leirivankilaan, jossa nämä lopulta nääntyivät hengiltä


title: Karl Fritzsch

text: Fritzsch oli kuuluisa myös tavastaan käyttää psykologista kauhua. Entinen Auschwitzin vanki Karol Świętorzecki muisti ensimmäisen jouluyönsä piikkilankojen takana, 24. joulukuuta 1940 olleen kaikkein traagisin. Hänen mukaansa natsit järjestivät leiriin joulukuusen, jonka juurelle Fritzsch järjesti kasan työssään kuolleiden vankien ruumiita ”lahjaksi” eläville ja pakotti nämä laulamaan puolalaisia joululauluja.


title: Karl Fritzsch

text: 29. heinäkuuta 1941 Fritzsch valitsi kymmenen vankia kuolemaan nälkään yhden vangin karkaamisen vuoksi. Hän vapautti yhden vangeista, koska toinen tarjoutui vapaaehtoisena tilalle. Tämä vapaaehtoinen oli pappi Maksymilian Kolbe, joka onnistuikin pelastamaan toisen vangin hengen uhraamalla omansa. Höss kirjoittaa muistelmissaan, että juuri Fritzsch keksi idean oli käyttää Zyklon B -kaasua joukkomurhaan. Kun Höss oli virkamatkalla poissa leiristä syksyllä 1941 Fritzsch kokeili Zyklon B:n vaikutusta neuvostoliittolaisiin sotavankeihin, joita epäiltiin puna-armeijan poliittisiksi toimihenkilöiksi. Heidät lukittiin bunkkerin selleihin ja kaasu heitettiin sisään. Hössin palattua Fritzsch toisti kokeilun hänen läsnä ollessaan vankiosasto 11:n arestiselleissä. Pian tämän jälkeen kaasutettiin Hössin kertoman mukaan 900 venäläistä vanhassa krematoriossa, sillä vankiosasto 11:n tilat olivat käyneet liian pieniksi. Metodi tuleville murhille leirillä oli siten Fritzchin keksintöä.


title: Karl Fritzsch

text: 15. tammikuuta 1942 Fritzsch siirrettiin Flossenbürgin keskitysleirille Schutzhaftlagerführeriksi. Varhaisesta elokuusta lokakuuhun 1942 hän oli leirin sijaiskomentaja. Lokakuussa 1943 hänet pidätettiin osana SS:n sisäistä korruptiotutkintaa. SS-oikeus syytti häntä laittomasta murhasta, ja rangaistuksena hänet siirrettiin rintamapalvelukseen. Neuvostoliittolaiset tappoivat hänet Berliinissä 2. toukokuuta 1945.


title: Robert Indiana

text: Robert Indiana (omalta nimeltään Robert Clark, 13. syyskuuta 1928 New Castle, Indiana – 19. toukokuuta 2018) oli yhdysvaltalainen pop-taiteilija.


title: Robert Indiana

text: Indiana muutti New Yorkiin vuonna 1954 ja kiinnostui pop-taiteesta. Hän ryhtyi käyttämään kaupallisessa taiteessa huomiota herättäviä kuvia, joisa oli nähtävissä eksistentialistisia piirteitä. Ajan myötä hänen tekniikkansa kehittyi ja hänen töissään on usein yksinkertaisia, selkeitä ikonimaisia sanoista ja numeroista muodostuvia kuvia. Indiana tunnetaan myös Milwaukee Bucks -joukkueen kotikenttänä toimineen koripallokentän ainutlaatuisesta maalauksesta. Puolet kentästä on suuren M-kirjaimen peitossa. Taipei 101 -pilvenpiirtäjän aulassa oleva veistos 1-0 (vuodelta 2002) muodostuu monivärisistä numeroista, jotka kuvaavat maailmankaupan kulkua ja ihmiselämän kuvioita.


title: Robert Indiana

text: Indiana on työskennellyt myös lavastajana ja pukusuunnittelijana ja hän esiintyy Andy Warholin elokuvassa "Eat", joka koostuu yhdestä 45 minuutin mittaisesta kohtauksesta, jossa Indiana syö sientä.


title: Juutalaissota

text: Juutalaissodat olivat roomalaisten ja juutalaisten välisiä sotia ensimmäisellä ja toisella vuosisadalla:


title: Säihkylurit

text: Säihkylurit ("Chalcopsitta") on kaijojen heimoon kuuluva lintusuku.


title: Säihkylurit

text: Säihkylurit ovat keskikokoisia, melko pitkäpyrstöisiä papukaijoja. Alanokan tyvellä niillä on höyhenistä paljas alue. Sukupuolet ovat kokonaan tai lähes kokonaan saman näköisiä. Nuorilla lureilla pyrstösulkien kärjet ovat terävät. Säihkylurien höyhenpuku on värikäs ja valon tulokulmasta riippuen enemmän tai vähemmän loistava.


title: Säihkylurit

text: Säihkylurit liikkuvat parvissa enimmäkseen puiden latvuksissa ja tulevat harvoin maahan. Ne syövät mettä, siitepölyä ja hedelmiä. Niiden kieli on erikoisrakenteinen siten että sen kärjessä on ikään kuin harja, jolla ne "harjaavat" siitepölyä kukista. Siitepölyä ne tarvitsevat tyydyttääkseen typen tarpeensa. Ne juovat mettä, joka varastoituu kupuun, ja joka käytetään ihonalaisen rasvan muodostamiseen.


title: Säihkylurit

text: Säihkylurit elävät Uusi-Guineassa ja sen lähialueilla.


title: Sébastien Amiez

text: Sébastien Amiez (s. 6. toukokuuta 1972 Pralognan-la-Vanoise, Ranska) on ranskalainen uransa lopettanut alppihiihtäjä.


title: Sébastien Amiez

text: Vuonna 2002 talviolympialaisissa Salt Lake Cityssä hän on voitti hopeaa pujottelussa. Vuoden 1997 alppihiihdon maailmanmestaruuskilpailuissa Sestrieressä hän voitti myös hopeaa pujottelussa.


title: Debbie Armstrong

text: Deborah Rae ”Debbie” Armstrong (s. 6. joulukuuta 1963 Salem, Oregon) on entinen yhdysvaltalainen alppihiihtäjä.


title: Debbie Armstrong

text: Armstrong voitti kultaa alppihiihdon suurpujottelussa vuoden 1984 talviolympialaisissa Sarajevossa. Ensimmäisen kilpailulaskun jälkeen hänen edellään oli vain maannainen Christin Cooper, mutta toisessa laskussa Armstrong oli nopeampi ja voitti Cooperin yhteistuloksissa 0,4 sekunnilla.


title: Debbie Armstrong

text: Armstrong pelasi myös jalka- ja koripalloa vuosina 1976–1980. Hän lopetti alppihiihtouransa vuonna 1988 ja on sen jälkeen toiminut useissa hyväntekeväisyystehtävissä järjestäen muun muassa hiihtotapahtumia liikuntavammaisille SKIFORALL-järjestössä. Hän toimii myös yhdysvaltalaisen hiihtokeskuksen Taos Ski Valleyn hiihdonopettajana ja oppaana.


title: Ole Kristian Furuseth

text: Ole Kristian Furuseth (s. 7. tammikuuta 1967 Jessheim, Norja) on norjalainen uransa lopettanut alppihiihtäjä. Hän voitti ensimmäisen alppihiihdon maailmancupin osakilpailunsa Furanossa vuonna 1989 ja viimeisen vuonna 2000 Bormiossa. Hän voitti pronssia pujottelussa vuoden 1991 alppihiihdon maailmanmestaruuskilpailuissa Saalbachissa. Olympiahopeaa hän voitti pujottelussa vuoden 1998 talviolympialaisissa Naganossa. Hän lopetti alppihiihtouransa vuonna 2002.


title: Igor Andrejev

text: Igor Valerjevitš Andrejev (; s. 14. heinäkuuta 1983 Moskova) on venäläinen tennispelaaja. Hänen toistaiseksi korkein sijoituksensa ATP-rankinglistalla on 3. marraskuuta 2008 saavutettu 18. sija.


title: Igor Andrejev

text: Andrejev pelasi vuoden 2004 kesäolympialaisissa Ateenassa. Kaksinpelin kolmannella kierroksella hän hävisi sittemmin kultamitalin voittaneelle Chilen Nicolás Massúlle. Nelinpelissä hän hävisi parinsa Nikolai Davydenkon kanssa toisella kierroksella israelilaiselle parille.


title: Igor Andrejev

text: Grand Slam -turnauksissa Andrejevin paras saavutus on pääsy Ranskan avoimen turnauksen puolivälieriin vuonna 2007. Tuolloin hän hävisi kolmessa erässä Serbian Novak Đokovićille.


title: Igor Andrejev

text: Andrejev on ammattilaisurallaan voittanut seuraavat kolme kaksinpeliturnausta:Nelinpelissä Andrejev on voittanut yhden turnauksen, Moskovassa vuonna 2004.


title: Alex Metreveli

text: Aleksandr Iraklevitš "Alex" Metreveli (, ; s. 2. marraskuuta 1944, Tbilisi, Georgia) on georgialainen tennispelaaja, joka pelasi Neuvostoliitolle 1970-luvulla. Hän eteni vuoden 1973 Wimbledon-finaaliin, mutta hävisi Jan Kodešille. Metreveli oli parhaimmillaan ATP-rankingissa sijalla 9.


title: Thiomargarita namibiensis

text: Thiomargarita namibiensis on suurin tunnettu esitumallinen organismi. Se on litotrofi, joka löydettiin merenpohjan sedimenteistä Namibian edustalta vuonna 1999.


title: Thiomargarita namibiensis

text: "T. namibiensis" on bakteeriksi valtava. Yksittäisen bakteerin läpimitta on 0,75 mm, ja se on mahdollista erottaa paljain silmin. Suuri koko johtuu bakteerin sisällä olevasta laajasta nesteen täyttämästä vakuolista, joka kattaa 80 % eliön tilavuudesta. Vakuoli toimii bakteerin ravintovarastona.


title: Thiomargarita namibiensis

text: Laji on anaerobinen kemolitotrofi, joka saa elämiseensä tarvittavan energian hapettamalla merivedessä olevaa rikkivetyä (HS) pelkäksi rikiksi. Reaktio tapahtuu bakteerin sytoplasmassa olevissa soluelimissä jotka saavat bakteerin näyttämään killtävän helmimäiseltä, mihin myös tieteellinen nimi "Thiomargarita" (rikkihelmi) viittaa. Monille eliöille myrkyllisen rikkivedyn hapetusprosessi on tärkeä osa merenpohjan luontaista puhtaanapitojärjestelmää. Geneettisen analyysin perusteella lajin lähimpiä sukulaisia ovat samankaltaisissa olosuhteissa elävät "Thioploca"- ja "Beggiatoa"-bakteerit.


title: William Renshaw

text: William Charles "Willie" Renshaw (3. tammikuuta 1861 – 12. elokuuta 1904) oli brittiläinen tennispelaaja, joka oli lajinsa hallitseva mestari 1880-luvun vuosina.


title: William Renshaw

text: Renshaw suoriutui Wimbledonissa miesten kaksinpelin voittajaksi seitsemästi vuosina 1881–1886 ja 1889. Vuonna 1890 hän hävisi finaalissa Willoughby Hamiltonille.


title: William Renshaw

text: Renshaw menestyi myös nelinpelissä. Hän voitti kaksosveljensä Ernest Renshawin kanssa Oxfordin yliopiston nelinpeliturnauksen vuosina 1880 ja 1881 sekä Wimbledonin nelipeliturnauksen vuosina 1884–1886, 1888 ja 1889. Hänet nimettiin vuonna 1983 kaksosveljensä Ernest Renshawin kanssa International Tennis Hall of Fameen.


title: Kippari-halli

text: Kippari-halli sijaitsee Kokkolassa Santahaan urheilupuistossa. Halli valmistui vuonna 1997 ja sen sisällä on yksi Suomen vain noin kymmenestä täysimittaisesta jalkapallon hallikentästä.


title: Kippari-halli

text: Kippari-hallin pelikentän koko on 100 x 64 metriä ja hallin korkeus on 18 metriä. Alustaksi on vaihdettu vuonna 2005 asennettu Saltex -jalkapallonurmi. Kenttä on valaistu 400 luksin voimin. Katsomoissa on tilaa 400 henkilölle.


title: Piero Gros

text: Piero Gros (s. 30. lokakuuta 1954 Sauze d’Oulx, Italia) on italialainen uransa lopettanut alppihiihtäjä. Hän voitti pujottelun olympiakultaa vuoden 1976 talviolympialaisissa Innsbruckissa oltuaan toisessa laskussa yli sekunnin muita nopeampi.


title: Piero Gros

text: Gros kilpaili ensimmäisen kerran alppihiihdon maailmancupissa joulukuussa 1972 ollessaan 18-vuotias. Hän voitti tuolla kaudella kaksi osakilpailua. Seuraavana talvena eli kaudella 1973–1974 hän voitti kokonaiskilpailun, ja Sankt Moritzin MM-kilpailuissa 1974 hän saavutti pronssia suurpujottelussa. Neljä vuotta myöhemmin Garmisch-Partenkirchenin MM-kilpailuissa 1978 hän saavutti pujottelussa hopeaa johdettuaan kisaa ensimmäisen laskun jälkeen. Schladmingin MM-kilpailuissa 1982 hän sijoittui pujottelussa vielä kuudenneksi.


title: Piero Gros

text: Gros voitti uransa aikana maailmancupissa yhteensä 12 osakilpailua, joista 7 suurpujottelussa ja 5 pujottelussa. Hän lopetti uransa vuonna 1982. Vuosina 1985–1990 hän toimi Sauze d'Oulx'in alkuperäiskommuunin johtajana ja urheilukommentaattorina muun muassa RAI:lle.


title: Aulikki Jaakkola

text: Anita Aulikki Jaakkola (o.s. Lehmijoki, s. 28. syyskuuta 1935 Lavia) on entinen suomalainen pikajuoksija. Hän saavutti yhteensä 13 Suomen mestaruutta 100 metrin, 200 metrin ja 400 metrin juoksuissa. Jaakkola edusti Lavian Kisaa, Kankaanpään Urheilijoita ja Rosenlewin Urheilijoita.


title: Espanjan Grand Prix 1976

text: Espanjan Grand Prix 1976 oli Formula 1 -sarjan osakilpailu, joka ajettiin 2. huhtikuuta Jaraman radalla. Kilpailun voitti James Hunt, jolle voitto oli kauden ensimmäinen.


title: Mustasiipiluri

text: Mustasiipiluri ("Eos cyanogenia") on punalurien sukuun kuuluva kaijalaji.


title: Mustasiipiluri

text: Linnun pituus on noin 30 cm. Aikuisen linnun höyhenpuku on yleisväriltään punainen ja musta. Pään sivuilla on iso sinivioletti laikku. Nokka on oranssinpunainen, iiris punainen ja koivet tummanharmaat. Nuorella linnulla pään, kaulan ja vatsapuolen punaisessa violetinmustia täpliä. Sukupuolet ovat samannäköisiä.


title: Mustasiipiluri

text: Mustasiipiluri esiintyy Uuden-Guinean länsiosan Papuan Geelvinkinlahden saarilla (Biak, Numfoor, Manim ja Mios Num).


title: Mustasiipiluri

text: Mustasiipilurin esiintymisalue on pieni ja rajallinen, ja sen kanta on uhanalainen. Kanta on pienentynyt häkkilintupyynnin ja metsien hakkuiden seurauksena. Koska kannan suuruutta ei ole mitattu, ei voida tarkalleen ilmaista sen uhanalaisuutta.


title: Mustasiipiluri

text: Mustasiipilurit elävät alavien maiden metsissä sekä istutusmetsiköissä noin 200 metrin korkeuteen, harvoin 460 metrin korkeuteen asti. Parvet yöpyvät kookospalmumetsiköissä.


title: Mustasiipiluri

text: Ilmeisesti laji on yksiavioinen. Pesintä tunnetaan puutteellisesti.


title: Mustasiipiluri

text: Mustasiipilurit liikkuvat parvissa ja ruokailevat enimmäkseen puiden latvuksissa. Ne syövät pääasiassa siitepölyä, mettä ja hedelmiä, ja niiden nokka ja kieli ovat erilaistuneet siten, että nokka on kapea ja kielen päässä on eräänlainen harja.


title: LiigaEura

text: LiigaEura oli Eurassa toiminut naisten lentopalloseura. Se perustettiin vuonna 2000 omaksi seurakseen Euran Raikun lentopallojaoksesta.


title: LiigaEura

text: LiigaEura pelasi koko historiansa ajan Lentopallon Mestaruusliigassa. Kauden 2013–2014 päätteeksi seura putosi pääsarjasta ja lopetti toimintansa huhtikuussa 2014 taloudellisten vaikeuksien vuoksi.


title: Kuhankeittäjät

text: Kuhankeittäjät (Oriolidae) on heimo pienenkokoisissa varpuslinnuissa. Niitä löytyy luonnonvaraisina Euroopasta, Afrikasta ja Aasiasta. Kuhankeittäjät ovat värikkäitä lintuja, ja ne elävät ainoastaan trooppisilla alueilla, lukuun ottamatta kuhankeittäjää, joka elää viileämmilläkin alueilla.


title: Kuhankeittäjät

text: Kuhankeittäjiin kuuluu 4 sukua ja 35 lajia. Suurin suku on kuhankeittäjien suku, johon kuuluu 28 lajia.


title: Botnia-halli

text: Botniahalli on monitoimihalli Mustasaaressa. Hallia hallinnoi Vaasanseudun Areenat Kuntayhtymä (Vaasanseudun Urheiluhallit perustettu 1995), jonka omistavat Vaasa ja Mustasaari. Kuntien omistusosuudet ovat 50-50%. Botniahalli otettiin käyttöön vuonna 1997.


title: Botnia-halli

text: Botniahalli on yhteispinta-alaltaan Suomen suurin yleisurheilu-, palloilu- ja monitoimihalli. Halli on pinta-alaltaan 16 000 neliötä ja korkeutta sillä on 20,5 metriä. Hallissa on erilaisia kokous- ja ryhmätyötiloja sekä kahvio- ja ravintolatiloja. Urheilusuoritustiloja hallissa ovat muun muassa 4x400m mondo-pinnoitettu juoksurata, hyppy-ja heittosuorituspaikat, salibandykenttiä, sulkapallokenttiä, täysimittainen keinonurmikenttä talvella (uusittu 2016), 64x100m ulkona sijaitseva lämmitettävä tekonurmikenttä ja jumppa- ja kuntosalit ja testilaboratorio.


title: Botnia-halli

text: Urheilutapahtumien lisäksi Botniahallissa järjestetään runsaasti erilaisia isoja yleisötilaisuuksia, messuja, myyjäisiä, vuositapahtumia ja yritystilaisuuksia. Botniahallissa on käytössä useita energiatehokkaita ja ekologisia ratkaisuja. Botniahallia lämmitetään läheiseltä Stormossenilta hankittavalla biokaasulla ja hallin valaistus uusittiin vuonna 2015 modernilla led-teknologialla.


title: Eurytion

text: Eurytion () viittaa kreikkalaisessa mytologiassa useampaan eri hahmoon.


title: Eurytion

text:
Eurytion oli Fthian kuningas, Aktorin poika. Peleuksen paettua Aiginasta tapettuaan velipuolensa, hän saapui Fthiaan, jossa Eurytion puhdisti tämän teostaan ja antoi tyttärensä Antigonen tälle vaimoksi. Kalydonin metsästyksen aikana Peleus osui vahingossa keihäällään Eurytioniin surmaten tämän.
Eurytion oli Areen ja Erytheian poika, joka vartioi Geryonin karjaa. Hänet surmasi Herakles tämän saatua tehtäväkseen Geryonin karjan varastamisen kymmenentenä urotyönään.


title: Eurytion

text: Eurytion oli troijalainen jousiampuja Troijan sodan aikana.


title: Eurytion

text: Eurytion – tai Eurydamas – oli Iroksen ja Demonassan poika; toisten lähteiden mukaan hän oli Ktimenoksen poika. Hän oli yksi argonauteista.


title: Eurytion

text: Eurytion, kentauri, joka vaati Olenoksen kuningasta Deksamenosta antamaan tyttärensä – lähteestä riippuen joko Mnesimakhen, Deianeiran tai Hippolyten – itselleen puolisoksi. Pelätessään kieltäytymisen aiheuttavan väkivaltaa Deksamenos suostui, mutta Eurytionin tullessa noutamaan puolisoaan Herakles tappoi tämän.


title: Eurytion

text: Eurytion, joskus myös Eurytos, oli Peirithooksen ja Hippodameian häissä vieraana ollut kentauri, joka yritti juovuttuaan ryöstää morsiamen ja jonka Theseus siksi surmasi.


title: Lisa Raymond

text: Lisa Raymond (s. 10. elokuuta 1973) on yhdysvaltalainen tennispelaaja. Hänen uransa korkein sijoitus kaksinpelissä on viidestoista (20.10.1997) ja nelinpelissä ensimmäinen (12.6.2000) sija.


title: Lisa Raymond

text: Raymond on kuulunut naisten nelinpelin voittaneeseen pariin jokaisessa Grand Slam -turnauksessa vähintään kerran. Hänen tunnetuimmat nelinpelikumppaninsa ovat Samantha Stosur ja Rennae Stubbs, joista jälkimmäisen kanssa hän on myös seurustellut.


title: Lisa Raymond

text: Raymond on pelannut vuoden 2004 kesäolympialaisissa Ateenassa sekä 2012 olympialaisissa Lontoossa, jossa hän voitti pronssia sekanelinpelissä. Hän on 1,65 metrin mittainen ja kotoisin Pennsylvanian osavaltiosta.


title: Yleisurheilun maailmancup 1998

text: Vuoden 1998 yleisurheilun maailmancup oli järjestyksessään kahdeksas. Kilpailu järjestettiin Johannesburgin yleisurheilustadionilla Johannesburgissa Etelä-Afrikassa 11.–13. syyskuuta. Kilpailuun osallistuivat maanosajoukkueista sekä miesten että naisten sarjaan Aasia, Afrikka, Amerikka, Eurooppa ja Oseania sekä maajoukkueista Yhdysvallat ja Saksa, sekä miesten sarjaan lisäksi Yhdistynyt kuningaskunta ja naisten sarjaan Venäjä.


title: Yleisurheilun maailmancup 1998

text: Kilpailu oli ensimmäinen maailmancup, jossa jaettiin palkintorahoja. Henkilökohtaisen kilpailun voittaja palkittiin 50 000 dollarilla, toiseksi sijoittunut sai 20 000 ja kolmanneksi 10 000 dollaria. Viesteissä kolme parasta joukkuetta tienasivat 60 000, 20 000 ja 10 000 dollaria.


title: Martina Suchá

text: Martina Suchá (s. 20. marraskuuta 1980 Nové Zámky) on slovakialainen tennispelaaja. Hän aloitti ammattilaisuransa vuonna 1996 ja pelasi vuoden 2004 kesäolympialaisissa Ateenassa. Hän on 1,70 metriä pitkä.


title: Martina Suchá

text: Suchán korkein sijoitus naisten maailmanlistalla oli sija 37, johon hän ylsi 22. huhtikuuta 2002. Vuonna 2002 hän kuului Slovakian Fed Cupin voittaneeseen joukkueeseen.


title: Martina Suchá

text: Pelaajauransa jälkeen Suchá on toiminut valmentajana.


title: Martina Suchá

text: Suchá on voitti seuraavat WTA-turnaukset:


title: Kaulusluri

text: Kaulusluri ("Eos squamata") on punalurien sukuun kuuluva kaija.


title: Kaulusluri

text: Linnun pituus on noin 27 cm. Aikuisen linnun höyhenpuvun väritys vaihtelee, tavallisin on yleisväriltään punainen ja sillä on violetinmusta kaulus, joka joillakin yksilöillä on leveä ja huomiota herättävä mutta toisilta se lähes puuttuu. Vatsa ja pyrstön alapeitinhöyhenet ovat purppuranväriset ja hartiahöyhenet himmeän purppurat mustin kärjin. Isot peitinhöyhenet ja siipisulat ovat mustakärkiset ja -reunaiset. Pyrstö on päältä purppuranpunainen ja punaruskea alta. Nokka on oranssinpunainen, iiris keltainen tai oranssi ja koivet harmaat. Nuorella linnulla alapuolen höyhenissä on voimakas purppuran sävy, siipien yläpeitinhöyhenet ovat vihertävät ja iiris on ruskea. Sukupuolet ovat samannäköisiä.


title: Kaulusluri

text: Kaulusluri esiintyy Indonesiassa Papuan länsiosan saarilla Irian Jaya Baratissa (muun muassa Maju ja Weda) sekä Pohjois-Molukeilla.


title: Kaulusluri

text: Kauluslurin esiintymisalue on kooltaan 20 000–50 000 neliökilometriä, maailman populaation koko on 100 000–500 000 yksilöä ja sen kanta on elinvoimainen.


title: Kaulusluri

text: Kauluslurit elävät alavien maiden metsissä sekä istutetuissa kookospalmumetsiköissä.


title: Kaulusluri

text: Ilmeisesti yksiavioinen. Pesintä tunnetaan puutteellisesti.


title: Kaulusluri

text: Kauluslurit liikkuvat parvissa ja ruokailevat enimmäkseen puiden latvuksissa, etenkin "Erythrina" puiden mettä ja siitepölyä syöden. Ne syövät luultavasti myös hedelmiä ja hyönteisiä. Niiden nokka ja kieli ovat erilaistuneet siten, että nokka on kapea ja kielen päässä on eräänlainen harja.


title: Alankomaiden taide

text: Alankomaiden taide on nimitys, jolla tarkoitetaan nykyisen Belgian ja Alankomaiden alueen taidetta 1300-luvun lopulta 1700-luvulle. Etelä- ja Pohjois-Alankomaat sekä Burgundi muodostivat ennen 1500-luvulla tapahtunutta valtiollista kahtiajakoa taidehistoriallisesti yhtenäisen alueen, (ns. vanha-alankomaalainen taide). Sen keskus sijaitsi Flanderissa. Alankomaalainen taide jakaantui 1500-luvun lopulla flaamilaiseksi ja hollantilaiseksi taiteeksi.


title: Alankomaiden taide

text: Vasta 1300-luvulla itsenäistynyt Alankomaiden taide irrottautui naapuriensa Ranskan ja Saksan taiteesta. Painopiste siirtyi arkkitehtuurista 1400-, 1500-, ja 1600-luvuilla maalaustaiteeseen. Kalvinilainen pohjoinen ja katolinen etelä alkoivat 1500-luvulla kehittyä voimakkaasti eri suuntaan. Hollantilainen taide eroaa monessa suhteessa flaamilaisesta barokkipaatoksesta.


title: Alankomaiden taide

text: Alankomaiden taiteen kultakausi kesti noin sata vuotta ajoittuen lähinnä 1600-luvulle. Kultakausi näkyi etenkin maalaustaiteessa, kirjallisuudessa ja arkkitehtuurissa. Kultakauden maalarien teokset erosivat Rubensin edustamasta barokkityylistä. Maalaukset muuttuivat realistisemmiksi: arkipäivän aiheista maalattiin asetelmia, muotokuvia ja maisemia. - Näitä töitä tilasi rikastunut porvaristo, ei enää kirkko eikä aatelisto.


title: Alankomaiden taide

text: Alankomaalaisen maalaustaiteen aloittivat kirjaminiatyyrit 1000- ja 1100-luvulla. Erityisesti Stavelot'n Raamattu-kuvitukset 1094–1097 ja Job-Moralia noin 1150. Maastrichtissa toimi tärkein kirjankuvituksen koulukunta. Edellytykset van Eyckin veljesten työlle loivat noin 1400 Burgundin hoville lähinnä miniatyyrejä maalanneet Melchior Broederlam ja Limburgin veljekset maalaustensa luonnonmukaisuudella. Hubert van Eyckin ja Jan van Eyckin maalauksia pidetään varsinaisen vanhan alankomaalaisen maalaustaiteen alkuna ja heidän maalauksensa olivatkin vertaansa vailla Alppien pohjoispuolella. He kehittivät taulumaalaukselle tärkeän öljyhartsitekniikan.


title: Alankomaiden taide

text: Etelässä rinnastettiin Raamatun tapahtumat maallisiin ja realistinen väritys selkeään kuvarakenteeseen. Maalareiden taiteellisena päämääränä oli tuolloin yksityiskohtien tarkka kuvaaminen ja tilan käyttö. Esimerkkeinä seuraavat taiteilijat: Flémallen mestari, Rogier van der Weyden, Hugo van der Goes, Hans Memling ja Gerard David. Pohjoisessa oli vallalla karumpi, yksinkertaisempi ja asiallisempi ilmaisutapa. Esimerkiksi mainittakoon taiteilijat Albert van Ouwater, Dirk Bouts vanhempi, Petrus Christus ja Geertgen tot Sint Jans sekä erityisesti groteskin fantastisten maalausten tekijä Hieronymus Bosch.


title: Alankomaiden taide

text: Renessanssin aloittajia olivat Antwerpenissä Leonardo da Vinciltä vaikutteita saanut Quentin Massys ja maisemamaalari Joachim Patinier. Roomalaisista vaikutteistaan tunnetuksi tulivat Jan Gossaert ja Joos van Cleve. Pohjoisessa kehittyi samoihin aikoihin kansallisempi ja omaperäisempi tyyli, jonka edustaja oli mm. Lucas van Leyden.


title: Alankomaiden taide

text: 1500-luvun loppupuolta hallitsi oppinut manierismi. Tämän vaiheen edustajia olivat Frans Floris, Maerten de Vos ja Hendrik Goltzius. Monet taiteilijat työskentelivät tuohon aikaan ulkomailla, esimerkiksi Pieter Candid, Friedrich Sustris ja Bartholomäus Spranger.


title: Alankomaiden taide

text: Maalaustaide alkoi jakautua eri lajeihin, erityisesti se näkyi maisema-, muotokuva- ja laatukuvamaalauksessa. Maisemamaalauksen nimiä ovat Lucas van Valckenborch, Paul Bril ja Roeland Savery, muotokuvamaalareita Antonius Moor, Frans Purbus vanhempi ja Cornelius Ketel sekä laatukuvamaalareita Pieter Aertsen, Jan van Hemessen.


title: Alankomaiden taide

text: Merkittävin 1500-luvun alankomaalainen taidemaalari oli Pieter Bruguel vanhempi, joka oli vapaa ns. romanismista ja maalasi omaperäisellä ja korostetun kansalliseen tyyliin niin uskonnollisia kuin maallisiakin aiheita.


title: Alankomaiden taide

text: Vähitellen flaamilainen barokki vapautui italialaisista esikuvistaan ja kehittyi oma aistillisen liikkuva, eloisan täyteläinen tyyli, jonka merkittävimpiä mestareita olivat Peter Paul Rubens ja tämän oppilas Anthonis van Dyck, joka tunnetaan erityisesti muotokuvistaan. Rubens oli nerokas uudistaja, jonka töillä oli vaikutusta kaikkiin taiteen alueisiin. Kansanomaisen realistisia tapainkuvaajia olivat Jakob Jordaens, Adriaen Brouwer ja David Teniers nuorempi.


title: Alankomaiden taide

text: Alankomaiden 1600-luvun maalaustaiteen kukoistus on länsimaisen taidehistorian merkittävimpiä kausia. Oman aikansa Euroopassa Alankomaiden koulu oli ainutlaatuisen moderni. Se toimi lähinnä vapaiden markkinoiden varassa, kun taide muualla Euroopassa sai tukea aristokraateilta taiteensuosioilta ja kirkollisilta tahoilta. Se oli säännöistä vapaa, realistinen ja perin porvarillinen. Kultakauden yksittäiset maalarit kuten Frans Hals, Jan van Goyen ja Vermeer keskittyivät usein luomaan ainoastaan yhden aiheen maalauksia, esimerkiksi muotokuvia tai maisemia.Taidemaalarit kuten Rembrant tuottivat runsain mitoin teoksia ja kehittivät aiheitaan keskiluokan maun mukaisiksi.


title: Alankomaiden taide

text: Taidemaalaus oli 1700-luvun lähes täysin lamassa elpyen vasta 1800-luvulla. Keskiajalla Alankomaiden arkkitehtuuri oli vielä täysin naapurimaiden Saksan ja Ranskan esikuvien mukaista. Esiromaanisen tyylin arkkitehtuuria edustavat Kaarle Suuren palatsi Nijmegenissä, Pyhän Johanneksen kirkko ja Pyhän Lambertin tuomiokirkko Liégessä.


title: Alankomaiden taide

text: Kultakauden arkkitehtuuri sai vaikutteita italialaisesta renessanssista, mutta siinä oli silti kansallisia ominaispiirteitä. Tyypillisiä rakennuksia olivat Amsterdamin raatihuone ja Haarlemin teurastajien kiltatalo.


title: Alankomaiden taide

text: Toinen tärkeä vaihe oli funktionalismin kukoistus 1930-luvulla, jolloin rakennettiin esimerkiksi Hilversumin kaupungintalo ja parantola sekä Van Nellen tupakkatehdas Rotterdamissa.Alankomaiden ensimmäinen huomattava runoilija oli Henrik van Veldeke (noin 1140– 1210), jonka tunnettu teos on keskifrankin murteella kirjoitettu eepos "Eneit". Lisäksi häneltä on säilynyt kansanomaista minnelyriikkaa. Alankomaalainen koulukunta, jota kutsuttiin myös nimellä Burgundilainen koulukunta, hallitsi eurooppalaista musiikkianoin 1430–1570. Sillä oli merkittävä asema siirtymävaiheessa keskiajalta uudelle ajalle ja renenssanssikauteen. Messu, maallinen ja hengellinen motetti ja chanson olivat suosituimmat muodot. Alankomaalaisen musiikin luoja ja polyfonisen tyylin perustaja oli Guillaume Dufay (1400–1474).


title: Ternate

text: Ternate on Molukkeihin kuuluva pieni tulivuorisaari Indonesiassa aivan Halmaheran länsipuolella.


title: Ternate

text: Ennen siirtomaa-aikaa Ternatella toimi vahva ja vauras sulttaanikunta, joka hallitsi suurta osaa Molukkien saaristosta. Valtion vaurauden takasivat sen tuottamat mausteneilikat ja muskotti, joiden kauppaa Ternate käytännössä hallitsi. Laajimmillaan valtakuntaan kuului yli 72 saarta Sulawesista Uuteen-Guineaan ja Timorille saakka. Nykyään saarella sijaitseva Ternaten kaupunki on Pohjois-Molukkien provinssin suurin kaupunki.


title: Ternate

text: Siirtomaa-ajalla sulttaanikunta sopi kauppasopimuksen hollantilaisten kanssa ja Hollannin Itä-Intian kauppakomppania piti päämajaansa saarella vuoteen 1619 asti. Saaren väestö puhuu länsipapualaisiin kieliin kuuluvaa ternaten kieltä, joka toimii myös lingua francana suuressa osassa Halmaheraa.


title: Ternate

text: Ternaten korkein kohta Gamalama (1 715 m) on aktiivinen kerrostulivuori, joka on purkautunut useita kertoja saaren historian aikana jopa pakottaen väestön evakkoon naapurisaarille. Viimeksi vuori on purkautunut vuonna 2003.


title: Lahden kaupunginjohtaja

text: Lahden kaupunginjohtaja on Lahden kaupunginhallituksen esittelijä ja kuntalain mukainen kunnanjohtaja. Lahdessa siirryttiin kaupunginjohtajajärjestelmään 1930, kun viimeinen Lahden pormestari lopetti toimensa.


title: Lahden kaupunginjohtaja

text: Lahden nykyinen kaupunginjohtaja on diplomi-insinööri Jyrki Myllyvirta. Edellisen kaupunginjohtajan, oikeustieteen kandidaatti (arvonimeltään varatuomari) Tarmo Pipatin aikana Lahdessa toimeenpantiin kaupungin hallinnon uudistus, jossa luovuttiin apulaiskaupunginjohtajasta ja hallinto keskitettiin kolmelle toimialajohtajalle teknisessä toimessa, sivistystoimessa ja sosiaalitoimessa.


title: Lahden kaupunginjohtaja

text: Lahden kaupungin toimialajohtajuudesta on seurannut, että joitain päälliköiden toimia on jouduttu koordinaation vuoksi perustamaan uudelleen heidän alaisuuteensa.


title: Lahden kaupunginjohtaja

text: Toimialajohtajuudesta sosiaalitoimessa terveydenhuollon osalta on seurannut se, ettei Lahden kaupunki ole ollut erityisen kiinnostunut erikoissairaanhoidon maakunnallistamiseen liittyvistä hankkeista, koska Lahdelle itselleen toimiajakoinen ohjaus on tehokkaampi. Päijät-Hämeen keskussairaalan hallinnollinen johtaja on vaihtunut osittain maakunnallisuuteen ja toisaalta Lahden kaupungin toimialaohjaukseen liittyvistä syistä.


title: Kirsten Prout

text: Kirsten Prout (s. 28. syyskuuta 1990 Vancouver, Kanada) on kanadalainen näyttelijä. Hän on esiintynyt muun muassa televisiosarjassa "Kyle XY" (2006−2007), jossa hän näytteli Amanda Bloomia. Valkokankaalla Prout on esiintynyt esimerkiksi elokuvissa "Elektra" (2005) ja "Twilight – Epäilys" (2010).


title: Anastasija Myskina

text: Anastasija Andrejevna Myskina (; s. 8. heinäkuuta 1981 Moskova) on venäläinen tennispelaaja.


title: Anastasija Myskina

text: Myskina voitti vuonna 2004 Ranskan avoimen tennisturnauksen kaksinpelin voitettuaan maannaisensa Jelena Dementjevan loppuottelussa luvuin 6–1, 6–2. WTA-turnauksissa hän on Grand Slam -voittonsa lisäksi saavuttanut yhdeksän turnausvoittoa kaksinpelissä ja viisi voittoa nelinpelissä. WTA:n maailmanlistalla hän on parhaimmillaan sijoittunut kaksinpelissä toiseksi syksyllä 2004 ja nelinpelissä 15:nneksi vuoden 2005 alkupuolella.


title: Anastasija Myskina

text: Voittaessaan vuoden 2004 Ranskan avoimen mestaruuden Myskina voitti neljännellä kierroksella 11:nneksi sijoitetun Svetlana Kuznetsovan, puolivälierissä neljänneksi sijoitetun Venus Williamsin, välierissä seitsemänneksi sijoitetun Jennifer Capriatin ja loppuottelussa yhdeksänneksi sijoitetun Jelena Dementjevan. Vain Kuznetsova ja ensimmäisellä kierroksella Alicia Molik voittivat Myskinalta yhden erän. Tämän mestaruuden lisäksi Myskinan parhaat saavutukset Grand Slam -turnauksissa ovat pääsy puolivälieriin Yhdysvaltain avoimissa 2003 (tappio Justine Heninille), Australian avoimissa 2003 ja 2004 (tappiot Kim Clijstersille) sekä Wimbledonissa 2005 ja 2006 (tappiot Amélie Mauresmolle).


title: Anastasija Myskina

text: Myskina osallistui olympialaisiin 2000 Sydneyssä ja 2004 Ateenassa.


title: Matti Kautto

text: Kari Matti Kautto (s. 13. heinäkuuta 1951 Lahti) on suomalainen rakennusarkkitehti ja poliitikko. Hän toimi kansanedustajana kaudella 1983–1987 Hämeen läänin eteläisestä vaalipiiristä edustaen vuosina 1983–1986 SKDL:ää ja vuosina 1986–1987 Demokraattista Vaihtoehtoa.


title: Matti Kautto

text: Kautto valmistui ylioppilaaksi vuonna 1971 ja rakennusarkkitehdiksi 1976 Lahden teknillisestä opistosta. Hän työskenteli rakennustyöläisenä 1971–1972. Eduskuntauransa jälkeen Kautto työskenteli vuonna 1987 suunnitteluinsinöörin viransijaisena Nastolassa ja vuosina 1988–1990 kaavasuunnittelijana Hollolassa. Vuosina 1990–2006 hän toimi osastopäällikkönä insinööritoimisto Paavo Ristola Oy:ssä Hollolassa.


title: Matti Kautto

text: Kautto liittyi Suomen Kommunistiseen Puolueeseen (SKP) vuonna 1970. Hän toimi SKP:n Lahden piirijärjestön sihteerinä 1978–1983, kuului SKP:n keskuskomiteaan 1975–1988 ja oli Lahden kaupunginvaltuuston jäsen 1976–1988. Kautto edusti puolueen taistolaista oppositiota. Tultuaan erotetuksi puolueesta hän siirtyi vuonna 1986 SKP:n (yhtenäisyys) riveihin. Kautto valittiin SKP:n järjestöjen keskuskomiteaan keväällä 1986 pidetyssä edustajakokouksessa. Hän kuului myös puolueen poliittiseen toimikuntaan.


title: Vaarallinen tehtävä

text: Vaarallinen tehtävä () on vuonna 1996 ensi-iltansa saanut yhdysvaltalainen toimintaelokuva, joka pohjautuu 1960–1970-lukujen samannimiseen televisiosarjaan. Elokuvan on ohjannut Brian De Palma ja sen pääosaa näyttelee Tom Cruise.


title: Vaarallinen tehtävä

text: Elokuvan pääosassa on Ethan Hunt -niminen agentti (Cruise), jota hänen oma järjestönsä epäilee vakoojaksi. Huntin on etsittävä oikea vakooja ja puhdistettava maineensa.


title: Vaarallinen tehtävä

text: Elokuvalle on tehty viisi jatko-osaa: "Vaarallinen tehtävä II" ("Mission: Impossible II", 2000), "Vaarallinen tehtävä III" ("Mission: Impossible III", 2006), "" (2012), "" (2015) sekä "" (2018).


title: Katja Kassin

text: Katja Kassin (s. 24. syyskuuta 1979, Leipzig) on saksalainen pornonäyttelijä.


title: Katja Kassin

text: Hän syntyi entisen Itä-Saksan Leipzigissä vanhempiensa esikoisena saaden myöhemmin kaksi sisarusta. Hänen ollessaan kymmenen ikäinen Berliinin muuri murtui ja Saksat yhdistyivät. Hänen ensimmäinen työpaikkansa 15-vuotiaana oli myydä jäätelöä italialaisravintolassa koulun jälkeen. Hän jatkoi tarjoilijan uraansa kuusi vuotta opiskelujensa ajan.


title: Katja Kassin

text: Vuonna 2000 hän aloitti esiintymisensä paikallisten amatöörikuvaajien alastonkuvissa ja internet-sivuilla. Kolmessa vuodessa hän siirtyi esiintymään softcore-pornotuotannoissa. Kassin esiteltiin tuottaja Mark Spieglerille, jolle hän työskenteli sittemmin kolmen ja puolen vuoden ajan. Ennen muuttoaan vuonna 2004 pysyvästi Yhdysvaltoihin Kassin opiskeli Leipzigin yliopistossa. Vuoden 2006 syyskuussa Kassin allekirjoitti sopimuksen LA Direct Modelsin kanssa. Hänen ensimmäinen roolinsa Yhdysvalloissa oli vuonna 2003 elokuvassa ""Straight to the A 4"". Tätä ennen hän oli näytellyt Euroopassa kahdessa elokuvakohtauksessa. Hän avioitui tammikuussa 2004. Kesäkuussa 2007 Kassin laitatti 3,5 desin silikoni-implantit rintoihinsa.


title: Tanimbarinluri

text: Tanimbarinluri ("Eos reticulata") on punalurien sukuun kuuluva kaija.


title: Tanimbarinluri

text: Linnun pituus on noin 31 cm. Aikuisen linnun höyhenpuku on yleisväriltään kirkkaan punainen. Pään sivuilla on purppuransininen leveä kuvio. Pyrstö on ruskehtavan musta ja siivillä on mustia kuvioita. Nokka on punainen, iiris oranssi ja koivet harmaat. Nuoren linnun rintahöyhenissä on sinimustaa kirjailua ja siipien peitinhöyhenissä on selvät mustat täplät. Sukupuolet ovat samannäköisiä.


title: Tanimbarinluri

text: Tanimbarinluri esiintyy luontaisesti vain Indonesian Tanimbarisaarilla. Ihminen on siirtänyt lajia Indonesian Kai- ja Damarsaarille.


title: Tanimbarinluri

text: Tanimbarinlurin kanta on silmälläpidettävä. Se on melko yleinen häkkilintu.


title: Tanimbarinluri

text: Tanimbarinlurit elävät alavien maiden metsissä sekä istutusmetsiköissä. Lajin elintavat ovat huonosti tunnettuja.


title: Tanimbarinluri

text: Ilmeisesti yksiavioinen. Pesintä tunnetaan puutteellisesti.


title: Tanimbarinluri

text: Tanimbarinlurit liikkuvat parvissa ja ruokailevat enimmäkseen puiden latvuksissa. Ne syövät ilmeisesti pääasiassa siitepölyä, mettä ja hedelmiä, ehkä myös hyönteisiä, ja niiden nokka ja kieli ovat erilaistuneet siten, että nokka on kapea ja kielen päässä on eräänlainen harja.


title: Honda Cub

text: Honda Cub tai Super Cub, mallinimeltään "C-sarja" (C50, C70, C90, C100), on Honda Motor Companyn valmistama pitkäikäinen mopedi- ja kevytmoottoripyörämallisarja, jonka ensiversio "C100" esiteltiin 1958 . Cub-nimitys (englantia 'sudenpentu' tai 'tiikerinpentu') on johdettu sanoista "Cheap Urban Bike" ('halpa kaupunkipyörä'). Kaikkine mallimuunnoksineen Honda Cub on maailman myydyin motorisoitu kulkuväline - yli 50 miljoonaa kappaletta 50 vuodessa . Cub-mopedi aloitti maailmanvalloituksensa Yhdysvalloista, jonne sitä ensimmäisenä vietiin 1959. Suurimman suosion Honda Cub on saavuttanut Aasiassa, jossa sen johdannaiset Honda Dream ja Honda Wave ovat edelleen tuotannossa. Mallin yleistymistä on edesauttanut halpa hinta, jonka Honda on saavuttanut siirtämällä tuotantonsa markkina-alueille perustettuihin paikallisiin tuotantolaitoksiin - 1961 Taiwaniin, myöhemmin Thaimaahan ja muihin maihin .


title: Honda Cub

text: 1956 Soichiro Honda ja Takeo Fujisawa matkustivat Eurooppaan hakemaan vaikutelmia ja kokemuksia mantereen kaksipyöräisistä kulkuvälineistä. Miehillä oli jo jonkinlainen aavistus uuden tyyppisestä mopedista, jonka he olivat päättäneet saattaa tuotantoon Japanissa. Heti heidän palattuaan kotiin aloitettiin uuden tuotteen suunnittelutyöt Euroopasta tuotujen viiden mopedin (Zündapp, Puch, NSU ja muita) teknisiin ratkaisuihin tutustumalla. Hondalla siinsi mielessä massatuote, jota valmistettaisiin ja myytäisiin kaikille mahdollisille kohderyhmille. Työryhmän johtoon nimitettiin Yoshiro Harada. Moottorin suunnittelusta vastasi Daiji Hoshino, joka oli saanut Hondalta ohjeet kehittää 50 cm³ nelitahtimoottori, koska "kaksitahtisten kimakka käyntiääni oli häiritsevä" . Sylinteri oli sijoitettava lähes vaaka-asentoon runkoputken alle, mutta ongelmana oli ylikuumeneminen. Myös tehovaatimus oli vaikea täyttää, sillä uudesta voimalähteestä oli määrä tehdä kaikkia kilpailijoita vahvempi.


title: Honda Cub

text: Motoo Nakajima vastasi jousituksesta ja iskunvaimennuksesta, ja Futoshi Hasegawan ryhmän vastuualueena olivat jarrut ja takapää. Kichinosuke Ando keskittyi rungon kehittelyyn, ja Jozaburo Kimura palkattiin muotoilijaksi. Pyörästä piti tehdä sympaattinen ja kevyt, eikä se saanut olla kallis. Kehitysryhmä työskenteli savimallin avulla, jonka pohjalta tehtiin piirustukset, mikä oli vastoin alalla yleistä käytäntöä . Tuotannossa hyödynnettiin uusinta tekniikkaa, kuten muovia ja sähköhitsausta.


title: Honda Cub

text: Honda Cub oli ilmestyessään 1958 lajissaan ainutlaatuinen, sillä se oli ensimmäinen "step-through" tai "underbone" -mallityypin edustaja ja koko termin luoja. Hondan tarkoituksena oli kehittää kulkuväline, jota kuka hyvänsä osasi käyttää, myös nuoret tytöt hameissaan ja perheenäidit kauppakasseineen.


title: Honda Cub

text: Hiljainen ja polttoainetaloudellinen nelitahtitekniikka, kompakti mutta tehokas runkoputken alle vaakatasoon sijoitettu voimalähde ja Jawalta lisensoitu automaattinen keskipakoiskytkin olivat yhdistelmä, joka merkitsi helppokäyttöisyyttä ja käyttövarmuutta aikana, jolloin useimmat muut kaksipyöräiset olivat tunnettuja vika-alttiudestaan tai vaikeista hallintalaitteistaan. Polttonestesäiliö oli piilotettu satulan alle pois kuljettajan tieltä ja muovinen polvisuoja varjeli roiskeilta. Renkaat olivat poikkeuksellisen suuret - 17-tuumaiset. Muovin laajamittainen käyttö oli sekin vallankumouksellista ajoneuvoteollisuudessa. Polyetyleeni pudotti painoa, lisäsi kiihtyvyyttä ja oli samalla huokeata valmistaa. Alkuperäinen Honda Cubin itsekantava runko valmistettiin muotoon puristetusta pellistä. Nykyään Kaakkois-Aasiassa käytössä olevat muovikatteiset läpiastuttavat mopedi- ja moottoripyörämallit ovat putkirunkoisia.


title: Honda Cub

text: Hondan myyntilause kuului "You meet the nicest people on a Honda", jolla haastettiin kaksitahtiset kilpailijat englanninkielisessä maailmassa. Honda Cubin menestys turvasi Hondan tulevaisuuden ja teki siitä yhden maailman johtavista moottoripyöränvalmistajista.


title: Caatiba

text: Caatiba on kunta Bahian osavaltiossa, Centro Sul Baianon suuralueella ja Vitória da Conquistan ala-alueella, Brasiliassa. Kaupungin asukasluku on 11 420 (2010) ja pinta-ala 579,137 km². Vuoteen 1961 asti Caatiba kuului Vitória da Conquistaan, jolloin siitä tuli itsenäinen kuntansa. Jalkapalloilija Ady on syntynyt Caatibassa. Caatiban naapurikunnat ovat Barra do Choça, Itambé, Planalto, Nova Canaã, Itororó ja Itapetinga.


title: Katarina Srebotnik

text: Katarina ”Kata” Srebotnik (s. 12. maaliskuuta 1981) on slovenialainen tennispelaaja. Hän syntyi Slovenj Gradecissa maan pohjoisosassa, lähellä Itävallan rajaa.


title: Katarina Srebotnik

text: Srebotnik on pelannut olympialaisissa vuonna 2000 Sydneyssä, vuonna 2004 Ateenassa ja vuonna 2012 Lontoossa. Kaksinpelin Grand Slam -turnauksissa hän on yltänyt parhaimmillaan neljännelle kierrokselle Ranskan avoimissa vuosina 2002 ja 2008 sekä Yhdysvaltain avoimissa vuonna 2008. Grand Slam -voittoja hän on saavuttanut sekanelinpelissä sekä kerran nelinpelissä.


title: Katarina Srebotnik

text: Srebotnik kuului sekanelinpelin voittaneeseen pariin seuraavissa neljässä Grand Slam -turnauksissa:Lisäksi hän pääsi loppuotteluun Yhdysvaltain avoimissa 2002 ja 2005, Ranskan avoimissa 2007 ja 2008 sekä Wimbledonissa 2008 pareinaan Bob Bryan, Nenad Zimonjić ja Mike Bryan.


title: Katarina Srebotnik

text: Srebotnik on ollut myös naisten nelinpelin finaalissa mukana viidesti, ja voittanut yhden mestaruuden:Srebotnik suoriutui kaksinpelin voittajaksi neljässä WTA-turnauksessa:


Lentopallon SM-liigan All-Stars -joukkue on valittu vuodesta 1996. Vuodesta 1999 lähtien All-Stars joukkueessa ovat olleet mukana liberot. All-Stars joukkueen valitsevat kaikki Lentopallon SM-liigan pelaajat äänestyksellä.


title: Lee Kang-seok

text: Lee Kang-seok (s. 28. helmikuuta 1985 Uijeongbu, Etelä-Korea) on eteläkorealainen pikaluistelija.


title: Lee Kang-seok

text: Lee voitti pronssia 500 metrillä Torinon olympialaisissa 2006. Hän voitti vuotta myöhemmin saman matkan maailmanmestaruuden Salt Lake Cityn matkakohtaisissa maailmanmestaruuskilpailuissa tehtyään toisessa lähdössä ME-ajan 34,25. Myöhemmin samana vuonna Kanadan Jeremy Wotherspoon riisti matkan maailmanennätyksen itselleen lukemin 34,03. Lee voitti toistamiseen 500 metrin maailmanmestaruuden Richmondissa 2009. Sprinttereiden MM-kilpailuissa hän sai hopeaa Obihirossa 2010.


title: Lee Kang-seok

text: Lee voitti 500 metrin maailmancupin kausilla 2005–2006 ja 2010–2011 sekä sijoittui toiseksi kaudella 2007–2008. 100 metrin maailmancupin hän voitti kaudella 2007–2008 ja oli kolmas kausilla 2005–2006 ja 2008–2009.


title: Tapio Puolimatka

text: Timo Tapio Puolimatka (s. 18. huhtikuuta 1953 Alastaro) on suomalainen kasvatustieteen professori. Hän toimii kasvatuksen teorian ja tradition professorina Jyväskylän yliopistossa.


title: Tapio Puolimatka

text: Teoksissaan Puolimatka on käsitellyt kasvatuksen, uskonnon ja tieteen aiheita filosofisesta näkökulmasta, ja hän on arvostellut evoluutioteorian ateistista tulkintaa. Hänen näkemyksiään pidetään useilla tahoilla kiistanalaisina.


title: Tapio Puolimatka

text: Puolimatka valmistui filosofian kandidaatiksi vuonna 1986 pääaineenaan uskontotiede. Vuonna 1989 hän väitteli valtiotieteen käytännöllisessä filosofiassa. Vuonna 1993 hänet nimitettiin käytännöllisen filosofian dosentiksi Helsingin yliopistoon erikoistumisaloinaan etiikka, yhteiskuntafilosofia ja kasvatusfilosofia. Vuonna 1996 hän suoritti kasvatustieteen tohtorin tutkinnon. Hänet nimitettiin dosentiksi myös sosiaalipedagogiikasta Kuopion yliopistoon ja kasvatustieteestä Tampereen yliopistoon vuonna 2002. Puolimatka on toiminut Suomessa yliopiston tutkijana, assistenttina, yliassistenttina, lehtorina ja professorina. Lisäksi hän on toiminut tutkijana Israelissa (1983–1989) ja Yhdysvalloissa (1995–1998).


title: Tapio Puolimatka

text: Puolimatkalla on vaimo Mia ja neljä poikaa. Jyväskylässä asuva Puolimatka on vakaumuksellinen kristitty. Hän on kertonut aloittaneensa filosofian opinnot, koska halusi ”varmistua totuudesta tutustumalla parhaimpiin kristinuskon vastaisiin argumentteihin”. Hänen mukaansa näiden perustelujen heikkouksiin tutustuminen on syventänyt hänen kristillistä vakaumustaan.


title: Tapio Puolimatka

text: Tutkimuksissaan etiikan perusteista Puolimatka puolustaa moraalista realismia, jonka mukaan on olemassa yleispäteviä moraalisia totuuksia, joista ihmisen on mahdollista saada tietoa välittömän kokemuksen pohjalta. Hänen mukaansa on olemassa perustavia moraalitotuuksia, joita ihmisen on mahdotonta olla tietämättä. Tätä aihetta käsittelevät Puolimatkan väitöskirja käytännöllisessä filosofiassa "Moral Realism and Justification" sekä artikkelit ”Moraalirealismi ja sen oikeaksi todistaminen” ja ”Moral Realism and the Standards of Justification”. Samaa aihetta hän käsittelee luonnonoikeuden näkökulmasta artikkelissa "J. Budziszewskin elämä ja ajattelu" J. Budziszewskin kirjan "Tätä emme voi olla tietämättä" (2011) suomennoksen johdannossa.


title: Tapio Puolimatka

text: Kasvatustieteen väitöskirjassaan "Democracy and Education: The Critical Citizen as an Educational Aim" (1995) Puolimatka kysyy, millä tavalla kasvatetaan kansalaisia demokraattiseen yhteiskuntaan. Puolimatka erittelee erilaisia demokratiakäsityksiä ja niille ominaisia suhtautumistapoja arvoihin, arvokasvatukseen, sivistykseen ja kriittisyyteen. Kasvatuksen yksi tärkeä tehtävä on valmistaa kansalaisia demokraattiseen yhteiskuntaan. Tämä edellyttää eettistä kasvatusta, koska kansalaisuudessa on moraalisia ulottuvuuksia. Lisäksi demokraattinen kansalaisuus edellytää itsenäisen kriittisen arviointikyvyn kehittymistä, koska ainoastaan kriittiset kansalaiset luovat perustan aidolle kansanvallalle.


title: Tapio Puolimatka

text: Yksi Puolimatkan pohdinnan kohteista on kysymys, kuinka aito opetus voidaan erottaa sen vääristymistä, erityisesti indoktrinaatiosta ja propagandasta.


title: Tapio Puolimatka

text: Kasvatus- ja opetustilanteiden ohjaamiseen liittyy kysymys kasvattajan ja opettajan auktoriteetista. Puolimatka erottaa tässä suhteessa kasvattajan ohjaavan auktoriteetin ja hänen tiedollisen auktoriteettinsa. Hän pohtii molempien auktoriteetin muotojen teoreettisia perusteluja ja niitä vastaan esitettyjä argumentteja.


title: Tapio Puolimatka

text: Yksi osa Puolimatkan tutkimusta kohdistuu yhteiskuntalohkojen autonomian teoreettisten perusteiden selvittämiseen. Hänen mukaansa kasvatustieteellisessä keskustelussa tätä aihetta käsittelevää tutkimusta lähestytään käyttämällä sellaisia käsitteitä kuin rakenteellinen pluralismi tai yhteiskuntalohkojen pluralismi ("spherical pluralism"). Yhteiskuntalohkojen autonomialla on konkreettisia seuraamuksia koulun ja valtion suhteille. Rakenteellisen pluralismin mukaan kouluilla ja muilla kasvatusinstituutioilla pitäisi olla suhteellinen itsenäisyys. Yhteiskuntalohkojen eriytyminen itsenäisesti toimiviksi laitoksiksi on hänen mukaansa edellytys kilpailevien näkemysten ja tutkimusohjelmien kehittämiselle, jotka puolestaan tarjoavat edellytyksiä kriittiselle opetukselle. Puolimatka katsoo, että koulujen suhteellinen itsenäisyys valtiosta edistäisi vähemmistökulttuureja ja estäisi niitä tulemasta valtakulttuurin nielaisemiksi. Vähemmistökulttuurien ominaisluonteen säilyttäminen on tärkeä osa yhteiskunnallisen moniarvoisuuden säilyttämistä. Täten rakenteellisen moniarvoisuuden teoreettisen perustan hahmottaminen palvelee tärkeää tehtävää kasvatuksen autonomian näkökulmasta.


title: Tapio Puolimatka

text: Puolimatkan kirjoitusten teemana on ollut kysymys kasvatuksesta pyrkimyksenä kasvavan persoonallisuuden monipuoliseen kehittämiseen. Yleissivistävälle kasvatukselle on ominaista pyrkimys laajentaa oppilaan näkökenttää ja hänen kehityksellisiä mahdollisuuksiaan. Tähän liittyvät Puolimatkan tutkimukset yleissivistävästä kasvatuksesta sekä sen osana kasvatuksen liittymäkohdat elämän tarkoituksen käsitteeseen sekä kysymys uskonnonopetuksesta. Tähän liittyvät myös kysymykset ihmisen kuolevaisuudesta ja sen tarjoamista näkökohdista.


title: Tapio Puolimatka

text: Seuraava vaihe Puolimatkan tutkimustyössä kohdistuu konstruktivismiin kasvatustieteessä. Puolimatka analysoi konstruktivismia teoriana oppimisesta, tiedosta ja opetuksesta, pohtii käsitteen eri merkityksiä ja niiden opetuksellisia sovelluksia sekä vertaa konstruktivismia opetuksen ja oppimisen teorian toiseen valtasuuntaukseen, realismiin.


title: Tapio Puolimatka

text: Puolimatka on analysoinut filosofisten tunneteorioiden merkitystä kasvatukselle. Hän keskittyy erityisesti kognitiivisiin tunneteorioihin ja näkemykseen, jonka mukaan tunteiden välityksellä on mahdollista saada arvotietoa. Hän pohtii sitä, millä tavalla tunteet vaikuttavat ajatteluun ja oppimiseen ja millä tavalla tunteita voidaan kehittää niin, että ne muodostavat pohjan älyllisille ja moraalisille hyveille..


title: Tapio Puolimatka

text: Puolimatka on kirjoittanut länsimaisen sivistyksen ja erityisesti länsimaisen tieteen juurista teoksissa "Usko, tieto ja myytit" (Tammi 2005), "Usko, tiede ja Raamattu" (Uusi Tie 2007), "Usko tiede ja evoluutio" (Uusi Tie 2008). Hän analysoi tieteenfilosofisten, tieteenteoreettisten ja uskonnonfilosofisten käsitysten juuria ja arvioi niiden pätevyyttä. Ensimmäisessä teoksessa hän esittää muun muassa seuraavia kysymyksiä: Ovatko usko ja tieto toistensa vastakohtia? Onko tiede todistanut, ettei Jumalaa ole olemassa? Millaisiin myytteihin moderni ihminen uskoo? Trilogian toinen osa käsittelee kysymystä sanallisen ilmoituksen mahdollisuudesta. Voiko ihminen kriittisesti avoimella tavalla vakuuttua älyllisesti siitä, että jokin tekstikokoelma on Jumalan ilmoitusta? Kolmannessa teoksessa hän pohtii mm. kysymystä tieteen rajoista ja tieteellisen tutkimuksen ennakko-oletuksista.


title: Tapio Puolimatka

text: Puolimatka on kirjoittanu heteronormatiivisen perheen puolesta kolme monografiaa "Lapsen ihmisoikeus: oikeus isään ja äitiin" (Suunta-kirjat 2014), "Yhteiskuntakoe lapsilla?" (Kuva ja Sana 2016) ja "Seksuaalivallankumous - perheen ja kulttuurin romahdus" (Perussanoma 2017). Samasta aiheesta hän kirjoitti myös artikkelin "The Gender Diverse and the Genderless Conceptions of Marriage and Children's Right to Develop Their Sexual Identity" ("The New Educational Review 45", s. 28–38).


title: Tapio Puolimatka

text: Puolimatkan kirja "Usko, tiede ja evoluutio" sai ensimmäisen sijan vuoden 2008 kristillinen kirja -kilpailun yleisöäänestyksessä. Vuonna 2007 Puolimatkan kirja "Usko, tiede ja Raamattu" sijoittui "Vuoden kristillinen kirja" -yleisöäänestyksessä toiseksi. Skepsis ry antoi vuoden 2008 Huuhaa-palkinnon Kustannus Oy Uusi Tielle Tapio Puolimatkan kirjojen "Usko, tiede ja Raamattu" ja "Usko, tiede ja evoluutio" julkaisusta. Skepsis katsoi kirjojen tarkoitukseksi luomisopin tuomisen kouluopetukseen ja ilmaisi olevansa huolissaan kasvatustieteen puolesta, kun alan professori esittää tällaista.


title: Tapio Puolimatka

text: Puolimatka analysoi Skepsiksen lausumaa kirjassaan "Tiedekeskustelun avoimuuskoe" (2010). Hän katsoo Skepsiksen rikkovan useita tieteellisen keskustelun periaatteita: (1) Skepsis hyökkää henkilöä eikä väitettä vastaan, (2) ohittaa vastustajan väitteen luomalla siitä irvikuvan, (3) luo väärän vastakkainasettelun. Puolimatka arvosteli lehtihaastattelussa sitä, että Skepsiksen lausumassa ei käsitellä hänen esittämiään argumentteja, vaan spekuloidaan kirjoittamisen motiiveilla. Hän piti kuitenkin myönteisenä sitä, että ateistit ovat kiinnostuneita hänen kirjoistaan. Puolimatka vastasi esitettyyn kritiikkiin Teologisen Aikakauskirjan artikkelissa "Evoluutiokeskustelun käsitteellisiä epäselvyyksiä" .


title: Tapio Puolimatka

text: Professori Esko Valtaoja sanoi lehden haastattelussa, että palkinto meni oikeaan kohteeseen. Puolimatka kirjoitti vastineen Skepsiksen palkintoon "Kotimaa"-lehden verkkokeskustelussa. Puolimatka arvostelee vastineessaan Valtaojaa siitä, ettei tämä onnistu lausunnossaan tuomaan esille yhtään väitettä, jota Puolimatka olisi kirjoissaan puolustanut. Puolimatka kommentoi palkintoa "Ristin Voitto" -lehdessä: ”Huuhaa-palkinto on keveämpää, osittain huumorilla höystettyä irvailua. Sana ”huuhaa” on voimakasta tunneviestintää, joka oikeuttaa tietyn maailmankatsomuksen hylkäämistä ilman järkiperusteluja. Olen kuitenkin iloinen, että ateistit kiinnittävät huomiota kirjoihini.”


title: Tapio Puolimatka

text: Ylen toimittaja Antti Seppälä ihmetteli näkökulma-blogissaan 17.11.2014, ettei Jyväskylän yliopisto ollut puuttunut Tapio Puolimatkan kirjoitteluun avioliittolainsäädännöstä. Jyväskylän yliopisto julkaisikin samana päivänä tiedotteen, jossa se korostaa etteivät työntekijöiden ilmaisut edusta yliopiston kantaa. "Kansan Uutiset" -verkkolehdessä Jarkko Mänttäri tulkitsi Jyväskylän yliopiston kannanoton olleen suunnattu Puolimatkaa vastaan. Puolimatka kritisoi Mänttäriä ja Seppälää sensuurihakuisuudesta Uuden Suomen blogissaan "Tarvitaanko demokratiassa ajatuspoliiseja." Puolimatka kirjoittaa:"Tässä yhteydessä herää kysymys: onko tarkoituksena sensuroida olennaista tietoa lain lapsivaikutuksista sallimalla vain yhden keskustelun osapuolen esiintyä alan asiantuntijana?"


title: Tapio Puolimatka

text: Seta antoi vuoden 2015 kunniarotta-antipalkinnon Puolimatkalle. Perusteluna oli, että hän Jyväskylän yliopiston kasvatuksen teorian ja tradition professorina on julkisuudessa ottanut voimakkaasti kantaa tasa-arvoista avioliittolakia vastaan ja on henkilökohtaista agendaansa ajaessaan käyttänyt toistuvasti tieteellistä auktoriteettiaan ja asemaansa yliopiston professorina.


title: Tapio Puolimatka

text: Puolimatka vastasi Setalle Uuden Suomen blogissaan otsikolla: "Mitä Seta voisi oppia Skepsikseltä." Siinä Puolimatka toteaa, että seksuaalisen tasa-arvoisuuden yhdistyksen luulisi olevan kiinnostunut lasten tasa-arvoisesta oikeudesta kehittää omaa seksuaalista identiteettiään kasvamalla perheessä biologisen isänsä ja äitinsä kanssa. Tällöin lapsella olisi samaa sukupuolta oleva samaistumiskohde ja vastakkaista sukupuolta oleva vastapooli. "Sen sijaan Setan agendana näyttäisi olevan tehdä lasten identiteettioikeuksia koskevasta keskustelusta tabu", Puolimatka kirjoittaa ja jatkaa: "Setan vastustajilleen antama kunniarotta-antipalkinto tuo mieleen totalitaaristen liikkeiden tavan kuvata vastustajansa ihmisinä, jotka ovat vajonneet eläinten tasolle. Onko Setan tarkoituksena viestiä, että kaikki ne, jotka puolustavat lapsen oikeutta isään ja äitiin, ovat verrattavissa rottiin ja että heihin tulisi suhtautua kuten syöpäläisiin?


title: Tapio Puolimatka

text: Jyväskylän yliopisto käynnisti 22.12.2014 Setan entisen hallituksen jäsenen Joonas Mattssonin pyynnöstä esiselvityksen Puolimatkan eduskunnan lakivaliokunnalle kirjoittaman asiantuntijalausunnon lähdeviitteiden käytöstä. Tutkimuspyynnön ensimmäisessä vaiheessa Mattsson viittasi Lilja Tammisen aihetta käsittelevään blogiin. Toisessa vaiheessa Mattson esitti joitakin kriittisiä huomioita. Jyväskylän yliopiston rehtori Matti Manninen teki asiasta päätöksen 4.3.2015. Päätöksessään hän toteaa: "Rehtori on perehtynyt osapuolten asaissa esittämään argumentaatioon ja katsoo selvitetyksi, ettei Puolimatka ole käyttänyt lähdeviitteitä hyvän tieteellisen käytännön vastaisesti. - - Puolimatkan asiantuntijalausunto ei siten anna vääristynyttä kuvaa käytettyjen lähteiden havaintoihin perustuvista tutkimustuloksista. Myös lähteiden käyttö on ollut perusteltua asiantuntijalausunnon viitekehys huomioiden. - - Tutkintapyynnön kohteena on ollut selvittää myös onko Puolimatka ohittanut johtopäätöksiään tukemattoman tutkimuksen asiantuntijalausuntoa antaessaan. Rehtori on perehtynyt osapuolten vastineisiin ja katsoo selvitetyksi, ettei Puolimatka asiantuntijalausunnossaan ole syyllistynyt johtopäätöksiään tukemattoman tutkimuksen ohittamiseen eikä ole siten syyllistynyt tulosten valikointiin liittyvään vilppiin ja siten jättänyt antamatta muiden tutkijoiden saavutuksille niille kuuluvaa arvoa."


title: Tapio Puolimatka

text: Lakivaliokunnan varapuheenjohtaja Eva Biaudet kritisoi Puolimatkaa aito avioliitto -kansalaisaloitteen julkisessa kuulemisessa 27.10.2016, jossa Puolimatka toimi eduskunnan kutsumana asiantuntijana. Biaudet kyseenalaisti Puolimatkan asiantuntijuuden. Puolimatka vastasi tähän, että hänen aiemmasta asiantuntijalausunnostaan tehty valitus todettiin aiheettomaksi ja Jyväskylän yliopiston rehtori totesi, että se oli tehty lähdeviitteineen hyvien tieteellisten käytäntöjen mukaisesti.


title: Tapio Puolimatka

text: Elokuussa 2018 nousi kohu Puolimatkan kirjoittamasta mielipidekirjoituksesta "Kampanja pedofilian laillistamiseksi", joka julkaistiin Oikea Media -julkaisun vieraskynäpalstalla. Keskustelua herätti erityisesti kohta, jossa hän kirjoitti joidenkin tutkijoiden esittäneen, että "mielikuvat seksuaalisen suuntautumisen synnynnäisyydestä ja muuttumattomuudesta luovat perustan myös kampanjalle pedofiilien seksuaalioikeuksien puolustamiseksi". Jyväskylän yliopiston ylioppilaskunta JYY kirjoitti Twitterissä 1. elokuuta, ettei se hyväksy kirjoitusta ja vaati yliopistolta konkreettisia toimia, joilla "turvataan kasvatustieteiden ja psykologian tiedekunnan tasa-arvoinen ja turvallinen opiskeluympäristö". Myöhemmin yliopiston rehtori Keijo Hämäläinen vastasi, että Puolimatkan kirjoitus ei edusta yliopiston arvoja eikä linjaa ja lupasi samalla, että yliopisto ryhtyy "konkreettisiin toimenpiteisiin". Puolimatka kirjoitti Hämäläisen toiminnasta hallintokantelun Jyväskylän yliopiston hallitukselle, jossa hän väittää, että "prosessia on viety eteenpäin tavalla joka vakavasti loukkaa oikeusturvaani yliopiston työntekijänä ja kansalaisena.  Viittaan Suomen perustuslain pykäliin, jotka turvaavat sananvapauden ja korkeimman opetuksen ja tutkimuksen vapauden." Hämäläinen kirjoitti puolestaan vastineen Puolimatkan kanteluun, jossa hän katsoo, että "Jyväskylän yliopiston rehtorilla on oikeus ja suoranainen velvollisuus osallistua niin Jyväskylän yliopistoa koskevaan kuin myös yleiseen yhteiskunnalliseen keskusteluun.". Puolimatka kirjoitti lausuman Hämäläisen vastineesta, jossa hän kirjoittaa: "Irtisanoutuessaan kirjoituksesta rehtori on yliopiston puolesta sitonut yliopiston linjan yhteen tietynsuuntaiseen ideologiseen näkemykseen. Asettuessaan tukemaan yhtä poliittista ja maailmankatsomuksellista ryhmää, hän loukkaa toista. Lisäksi hän viestii, että väärää kantaa edustavien työntekijöiden oikeusturvaa ei kunnioiteta.". Jyväskylän yliopiston hallitus päätti 4.9. 2018, ettei rehtori ylittänyt toimivaltaansa.


title: Martti Lindholm

text: Martti 'Martin' Lindholm (s. Turku) on muusikko, joka on soittanut koskettimia yhtyeissä Creamstar, Sara, Design19, Feiled sekä Private Linen vuonna 2006 ilmestyneellä albumilla Evel Knievel Factor. Näiden lisäksi hän on soittanut kosketinsoittimia Agnes Pihlavan taustayhtyeessä.Lindholm vaikuttaa nykyään helsinkiläisissä 45 Degree Woman, Mikko Viman And The Dead Pilot sekä The Dash -yhtyeissä.


title: Martti Lindholm

text: Vuodesta 2003 tammikuuhun 2008 Lindholm toimi Subtv:n kanavajuontajana nimellä Martti. Illan viimeinen juonto Martilla oli tapana lopettaa sanoihin "Hyvää yötä, huomenta ja muista nukkua.".


title: Landsat Island

text: Landsat Island on pieni asumaton saari 20 kilometriä koilliseen Labradorin niemimaasta Kanadan Newfoundland ja Labradorin provinssissa. Saari löytyi 1976 Landsat 1 -satelliitin kerämäämiä kuvia analysoimalla ja nimetti satelliitin mukaan Landsat Islandiksi. Sen koko on noin 25 m × 45 m. Landsat Island on Kanadan Labradorin alueen maa-alueiden itäisin piste. Sen löytyminen lisäsi Kanadan pinta-alaa 68 km².


title: Landsat Island

text: 1976 suoritettiin Kanadan rannikon kartoitusta Landsat 1 -satelliitin keräämän datan pohjalta. Analyysi paljasti uusia ennen havaitsemattomia kohteita, kuten Landsat Island. Saaren olemassaolon todentamiseksi tohtori Frank Hall Canadian Hydrographic Servicestä lähetettiin tutkimaan saarta. Hallista oli tulla ensimmäinen saarella kuollut ihminen, sillä lumesta valkoisella saarella ollut jääkarhu pääsi huitaisemaan häntä, kun hän laskeutui helikopterista valjaissa kaapelia pitkin saarelle. Hall kuitenkin ennätettiin hinata ylös ja hän säilyi hengissä.


title: Landsat Island

text: Landsat Island on kauttaaltaan jään peitossa joten siellä ei kasva kasveja. Saari on kuitenkin jääkarhujen ajoittaisessa käytössä.


title: Xipaya

text: Xipaya on tupilaisen kielikunnan jurunan kieliryhmään kuuluva lähes kuollut kieli. Vuonna 2007 kieltä puhui kahdeksan vanhaa ihmistä Altamirassa, mutta 2011 puhujia oli enää yksi. Lähes kaikki xipayat käyttävät nykyään portugalia.


title: Félix Faure

text: Félix Faure (30. tammikuuta 1841 Pariisi − 16. helmikuuta 1899 Pariisi) oli Ranskan kolmannen tasavallan presidentti vuodesta 1895 kuolemaansa asti.


title: Félix Faure

text: Faure toimi liikemiehenä Le Havressa, vaurastui ja tuli äänestetyksi kansalliskokoukseen vuonna 1881. Hän oli vasemmiston edustaja ja kiinnostunut ennen kaikkea talousasioista, rautateistä ja laivastosta.


title: Félix Faure

text: Faure valittiin presidentiksi 1895 suurelta osin protestiäänillä, koska riittävän monet eivät halunneet pääministeri Henri Brissonin nousevan presidentiksi. Presidenttikautensa alkuvuosina hän tapasi Venäjän keisarin kahdesti, ja maat solmivat sotilasliiton. Kauden loppupuolta varjosti Dreyfusin tapaus.


title: Félix Faure

text: Kesken oikeusjutun käsittelyn Faure kuoli aivoverenvuotoon. Hänen on väitetty kuolleen harrastaessaan seksiä toimistossaan 30-vuotiaan naisen kanssa.


title: Okane ga nai

text: Okane ga nai (お金がないっ, tunnetaan myös nimellä "No Money" eli "ei rahaa") on yaoi-aiheinen manga ja anime, jonka on luonut Hitoyo Shinozaki ja piirtänyt Tōru Kōsaka. Okane ga naista on tehty myös kuunnelma-cd. Animen avausmusiikki on ISSEIn kappale "Romance way".


title: Okane ga nai

text: Ayase Yukiya on opiskelija, jonka serkku Tetsuo Ishii pettää ja myy hänet huutokaupassa maksaakseen rajut velkansa. Ayasen ostaa Somuku Kanō 1,2 miljardilla jenillä. Kanō muistaa Ayasen auttaneen häntä neljä vuotta sitten, mutta Ayase itse ei muista tätä; tapahtuma oli lähinnä yhteentörmäys. Kanō tahtoo pitää Ayasen lähellään suojellakseen tätä, ja painostaen Ayasea 1,2 miljardin velalla pakottaa tämän asumaan kanssaan. Opiskelijana Ayasella ei ole työtä, joten hänen on velkansa maksaakseen myytävä itseään Kanōlle 500 000:sta jenistä kerrallaan. Pian Kanō rakastuu Ayaseen, mutta synkistyy ymmärtäessään, että on menetellyt suhteen kanssa täysin päinvastoin kuin yleensä: hän on ensin maannut Ayasen kanssa, sitten muuttanut tämän kanssa yhteen, ja vasta sitten alkanut tutustua tähän opetellen toimimaan oikein hamsterin hoito-oppaalla.


title: Lavaux

text: Lavaux [] on viininviljelyalue Sveitsissä Vaud’n kantonissa Genevenjärven rannalla. Alue on Unescon maailmanperintökohde.


title: Lavaux

text: Viiniä on viljelty Lavaux’n alueella ainakin 1000-luvun ensimmäiseltä vuosisadalta alkaen, kun benediktiini- ja sisterssiläismunkit pengersivät jyrkkää rinnettä viljelykäytöön. Pengerrys ja järvestä heijastuva säteily ovat luoneet alueelle lähes Välimeren seutua muistuttavan suotuisan mikroilmaston.


title: Lavaux

text: Lavaux’n alue on yhdeksän neliökilometrin laajuinen. Alueesta noin kuusi neliökilometriä on viinitarhoja. Se on noin 15 kilometriä pitkä ja puolisen kilometriä leveä rantakaistale. Alue sijaitsee Montreux’n ja Lausannen välillä kaikkiaan kymmenen kunnan alueella. Idässä alue alkaa Veveyn pohjoispuolelta Corsier-sur-Veveystä. Lännessä alue päättyy Lutryyn. Muut kunnat ovat Jongny, Corseaux, Chardonne, Saint-Saphorin, Chexbres, Rivaz, Puidoux ja Bourg-en-Lavaux.


title: Lavaux

text: Viinialue on lähes katkeamaton ketjumainen vyöhyke, joka rajoittuu Genevenjärveen. Aluetta halkovat isot liikenneväylät: Moottoritie A9 kulkee pääosin alueen pohjoisrajalla, lounaisosassa myös alueen halki. Järven rantaa kulkevat Lausanne–Vevey-rautatie ja valtatie H9. Alueen poikki kulkee toinenkin rautatie, Lausanne–Puidoux–Vevey-rata.


title: Lavaux

text: Lavaux’n viininviljelyalue koostuu kolmesta viinialueesta: Lavaux, Dèzaley ja Calamin. Tuotetut viinit ovat pääosin valkoviinejä (80 %), joista valtaosa (90 %) on tehty Chasselas-rypäleestä.


title: Tahdon olla sulle hellä (albumi)

text: Tahdon olla sulle hellä on iskelmälaulaja Dannyn vuonna 1977 julkaistu studioalbumi. Saman vuoden Miss Suomi Armi Aavikko vierailee kahdessa albumin kappaleessa.


title: Tahdon olla sulle hellä (albumi)

text:
Albumi ylsi listalla sijalle 3 ja myi platinaa.A-puoli
B-puoli


title: Anne Helttunen

text: Anne Helttunen on suomalainen äidinkielenopettaja ja tietokirjailija. Hän on Äidinkielen opettajain liiton toiminnanjohtaja.


title: Toimintaroolipeli

text: Toimintaroolipelit ovat tietokonepelien lajityyppi, jossa yhdistyvät toimintapelien reaaliaikainen taistelu ja roolipelien hahmonkehitys. Tyypillisistä tietokoneroolipeleistä toimintaroolipelit eroavat siten, että niissä pelihahmon numeerisia arvoja saavilla ominaisuuksilla ei ole yhtä suurta merkitystä. Oleellisessa osassa ovat ennemminkin pelaajan mahdollisimman nopeasti ja tarkasti suorittamat toiminnot, kuten vihollisiin kohdistettavat hyökkäykset.


title: Toimintaroolipeli

text: Yksi ensimmäisistä toiminta- ja roolipelielementtejä yhdistelleistä tietokonepeleistä oli vuonna 1982 ilmestynyt "Dungeons of Daggorath". Nykyaikaisista toiminnallisista roolipeleistä huomattavimpia on Blizzardin "Diablo", josta useat ”"Diablo"-klooneiksi” kutsutut pelit ovat saaneet vaikutteita. Yhä jatkuviin genren pelisarjoihin lukeutuvat 1980-luvulta lähtien julkaistu "Ys" sekä Square Enixin kehittämät "Seiken densetsu" ja "Kingdom Hearts". Yleensä toimintaseikkailuiksi laskettuja "The Legend of Zelda" -pelejäkin on toisinaan pidetty toimintaroolipeleinä, vaikka niiden sopimisesta lajityypin määritelmään on kiistelty.


title: Efva Attling

text: Efva Katarina Attling (s. 18. helmikuuta 1952 Tukholma) on ruotsalainen avantgarde-korusuunnittelija.


title: Efva Attling

text: Teini-ikäisenä Attling teki mallin töitä Milanossa ja New Yorkissa. 1980-luvun alussa hän lauloi X Models -yhtyeessä, joka julkaisi hittisinglen ”Två av oss”. Hän työskenteli Leviksellä ja H&M:llä, kunnes 1990-luvun puolivälissä aloitti oman korutuotannon.


title: Efva Attling

text: Attling avasi oman työpajan Tukholman keskustaan helmikuussa 1999 ja kahden vuoden kuluttua tästä ensimmäisen korumyymälänsä. Nykyään hänellä on omat liikkeet Tukholman lisäksi Göteborgissa, Oslossa ja Helsingissä sekä kymmeniä jälleenmyyjiä Ruotsissa ja muualla maailmassa. Muun muassa Madonnan, Jennifer Anistonin ja Kylie Minoguen on nähty käyttävän Attlingin uniikkimalleja.


title: Efva Attling

text: Efva Attling on ollut vuodesta 1996 rekisteröidyssä parisuhteessa muusikko Eva Dahlgrenin kanssa. He avioituivat vuonna 2009, kun Ruotsi hyväksyi samaa sukupuolta olevien avioliitot. Attlingilla on kaksi lasta, Adam ja Simon.


title: 3rd Album

text: 3rd Album (tunnetaan myös nimellä Third Album) on alankomaalaisen rockyhtyeen Shocking Bluen vuonna 1971 julkaistu albumi. Se on järjestyksessään yhtyeen neljäs pitkäsoitto, mutta kolmas laulusolisti Mariska Veresin kanssa.


title: M/S Sydgard

text: M/S Sydgard () on suomalaisen Bore -varustamon omistuksessa oleva kuivarahtialus. Alus on rakennettu vuonna 2000 Scheepswerf Petersin telakalla Kampenissa, Alankomaissa. Aluksen konttikapasiteetti (TEU) on 208 ja puutavarakapasiteetti 5 500 m³. Kuollutta painoa "Sydgardilla" on 3 780 tonnia ja jääluokitus on 1A eli alus pystyy kulkemaan useimmissa jääolosuhteissa yksin. Alus on rekisteröity Alankomaiden lipun alle ja sen kotisatama on Rotterdam.


title: M/S Sydgard

text: Sydgardin sisaraluksia ovat M/S Ostgard, M/S Westgard ja M/S Nordgard.


title: M/S Sydgard

text: 9. syyskuuta 2000 alus laskettiin vesille alankomaalaisella Scheepswerf Petersin telakalla. Lokakuussa alus luovutettiin alankomaalaisen C.V. Scheepvaartonderneming Polar Snowin omistukseen, joka rekisteröi aluksen "Polar Snow" -nimellä Alankomaiden lipun alle. 6. lokakuuta 2006 alus sai nimen "Griend". 25. huhtikuuta 2006 alus siirtyi Boren omistukseen ja kotisatamaksi tuli Rotterdam. Nykyisen "Sydgard" -nimensä alus sai 4. toukokuuta 2006.


title: Jørn Stubberud

text: Jørn Stubberud (s. 13. huhtikuuta 1968) on norjalainen muusikko. Hänet tunnetaan parhaiten black metal -yhtye Mayhemin basistina nimellä Necrobutcher. Hän on yksi Mayhemin perustajajäsenistä Euronymousin ja Manheimin kanssa.


title: Jørn Stubberud

text: Stubberud oli ollut Mayhemissä vuodesta 1983, kunnes erosi vuonna 1991 henkilökohtaisten syiden takia. Hänet korvasi studiobasistina Varg Vikernes. Stubberud palasi vuonna 1995 ja soittaa yhtyeessä edelleen. Hän on myös soittanut muissa yhtyeissä, kuten L.E.G.O., Kvikksølvguttene, Bloodthorn ja Checker Patrol.


title: Jørn Stubberud

text: Stubberud on haastateltavana "" -dokumentissa.


title: Melissa Ferrick

text: Melissa Ferrick (s. 21. syyskuuta 1970) on yhdysvaltalainen folk-rock-muusikko. Hän on julkaissut laulaja-lauluntekijänä yhdeksän studioalbumia.


title: Melissa Ferrick

text: Ferrick kasvoi musikaalisessa perheessä ja soitti lapsena viulua ja pianoa sekä trumpettia ja bassoa. Yhteensä hän opiskeli virallisesti musiikkia 12 vuotta. Hän opiskeli Berklee College of Music'ssa akustisen kitaran soittoa, mutta jätti sen kahden vuoden jälkeen kesken keskittyäkseen omaan uraansa.


title: Melissa Ferrick

text: Ferrick on avoimesti homoseksuaali, ja joissain hänen sanoituksistaan on lesbisiä teemoja.


title: Ad Astra

text: Ad Astra (latinankielisestä sanonnasta "per aspera ad astra", ”vaikeuksien kautta tähtiin”) on Akseli Gallen-Kallelan vuonna 1894 maalaama symbolistisen tyylisuunnan teos. Taiteilija teki maalauksesta toisinnon vuonna 1907. Maalaus kuvaa punaisessa meressä seisovaa alastonta naista, jonka hulmuavat hiukset muodostavat auringon kehän kaltaisen kehyksen hänen kasvoilleen. Kosteasilmäisen naisen kädet ovat kohotettuina taivasta kohti ja kämmenissä naisella on stigmat. Taustalla paistaa suuri täysikuu.


title: Ad Astra

text: Gallen-Kallela maalasi useita kansallisromanttisia teoksia, muun muassa Kalevala-aiheita. "Ad Astra" voidaan tulkita eräänlaiseksi versioksi Aino-tarinasta. Maalaus toimi alttaritauluna Gallen-Kallelan lasten ristiäisissä. Gallen-Kallelan itsensä mukaan maalaus kuvaa ylösnousemusta ja lisäksi hahmo on maailman vapauttajan asennossa ristinpuulla.


title: Ad Astra

text: Maalauksen ensimmäinen versio kuuluu yksityiskokoelmaan, toinen versio kuuluu Villa Gyllenbergin taidemuseon kokoelmaan.


title: Sook-Yin Lee

text: Sook-Yin Lee on kanadalainen muusikko, näyttelijä ja mediapersoona. Hänet tunnetaan parhaiten Shortbus-elokuvan pääroolista.


title: Sook-Yin Lee

text: Lee oli 1990-luvulla laulajana vancouverilaisessa vaihtoehtorock-yhtyeessä Bob's Your Uncle. Kun yhtye hajosi, Lee lähti soolouralle. Hän julkaisi useita sooloalbumeja ja näytteli teatteri-, elokuva- ja televisioprojekteissa.


title: Sook-Yin Lee

text: Lee työskenteli VJ:nä MuchMusic-kanavalla vuosina 1995–2001. Hän juonsi muun muassa päivittäistä vaihtoehtomusiikin ohjelmaa "The Wedge". Vuonna 2002 hänet valittiin juontamaan CBC Radio Onen populaarikulttuuriohjelmaa "Definitely Not the Opera".


title: Sook-Yin Lee

text: Vuonna 2003 hän päätyi keskelle kiistaa, kun CBC uhkasi erottaa hänet, koska hänet oli otettu pääosaan John Cameron Mitchellin elokuvaan "Shortbus", jossa hän harrastaa seksiä ja masturboi valkokankaalla. Kun heidän tilanteensa sai huonoa julkisuutta, ja useat tunnetut henkilöt, kuten ohjaaja Francis Ford Coppola, R.E.M.-yhtyeen Michael Stipe, näyttelijä Julianne Moore ja taiteilija-muusikko Yoko Ono tulivat heidän puolelleen, CBC luovutti.


title: Sook-Yin Lee

text: Lee on määritellyt itsensä biseksuaaliksi.


title: Jyväskylän kaupunginkirjasto

text: Jyväskylän kaupunginkirjasto on Jyväskylässä sijaitseva kirjasto. Kirjasto toimi Keski-Suomen maakuntakirjastona vuosina 1978-2017.


title: Jyväskylän kaupunginkirjasto

text: Jyväskylän kirjastoverkko koostuu pääkirjastosta, kahdesta aluekirjastosta, yhdeksästä lähikirjastosta, yhdestä pienkirjastosta ja kolmesta kirjastoautosta.


title: Jyväskylän kaupunginkirjasto

text: Vuonna 2013 Jyväskylän kirjastoista suoritettiin noin kolme miljoonaa lainaa, josta 43 prosenttia pääkirjastosta.


title: Jyväskylän kaupunginkirjasto

text: Pääkirjasto


title: Jyväskylän kaupunginkirjasto

text: Aluekirjastot:


title: Jyväskylän kaupunginkirjasto

text: Lähikirjastot:


title: Jyväskylän kaupunginkirjasto

text: Pienkirjastot:


title: Jyväskylän kaupunginkirjasto

text: Kirjastoautot:


title: Jyväskylän kaupunginkirjasto

text: Vuonna 1859 fennomani Wolmar Schildtin aloitteesta perustettiin lainakirjarahasto Jyväskylän säästöpankin yhteyteen. Pankin voittorahoista osa käytettiin Jyväskylän lainakirjaston perustamiseen. Schildt teki ensimmäisen kirjalahjoituksen lainakirjastolle vuonna 1863 ja lainaustoiminta aloitettiin vuonna 1864. Uusien kirjojen hankkiminen kuitenkin keskeytyi vuonna 1875, ja kirjasto antoi viimeiset lainansa vuonna 1877. Kirjasto oli lainannut kaikki kirjansa, joita asiakkaat eivät huolimattomuuttaan tai epärehellisyyttään olleet palauttaneet. Toiminta elpyi, kun anniskeluyhtiön voittorahoilla perustettu lukusali avattiin vuonna 1880, ja lainaustoiminta aloitettiin seuraavana vuonna. 1800-luvulla kirjastolla ei ollut pysyviä tiloja, vaan se muutti yksityishenkilön talosta toiseen, kunnes 1899 kirjasto muutti vastarakennettuun kunnallistaloon.


title: Jyväskylän kaupunginkirjasto

text: Vuonna 1916 kirjasto muutti Jyväskylän tieteellisen kirjaston kanssa vanhaan viljamakasiiniin, joka oli kunnostettu kirjastoksi. Alkuaikoina käytössä oli suljettu hyllyjärjestelmä, mutta vuonna 1929 käyttöön otettiin avoin hyllyjärjestelmä, jolloin asiakkaat pystyivät itse hakemaan haluamansa kirjat hyllystä. 1940-luvulla toiminta laajeni: lehtilukusaleja avattiin Väinönkadulle ja Vaasankadulle, ja ensimmäinen sivukirjasto aloitti toimintansa Tourulassa. Vuodesta 1948 Viljamakasiinin tilat olivat kokonaan kaupunginkirjaston käytössä, mutta toiminta laajeni Jyväskylän väkiluvun kasvaessa ja tilat kävivät pian ahtaaksi. 1950- ja 1960-luvuilla toimintaa hajautettiin siirtämällä lastenosasto (myöhemmin tiloihin tuli myös uusi musiikkiosasto) erilliseen huoneistoon Cygnaeuksenkadulle sekä perustamalla useita sivukirjastoja. Kirjastoauto Minna-Kantti otettiin käyttöön vuonna 1976.


title: Jyväskylän kaupunginkirjasto

text: Jo vuonna 1973 kaupunginhallitus oli päättänyt, että uusi kirjastotalo rakennetaan niin sanotulle Kuurojen koulun alueelle vanhan pappilan viereen. Nykyisinkin käytössä oleva kirjastotalo Vapaudenkadulla avattiin asiakkaille vuonna 1980. Atk-järjestelmään siirryttiin lainauksessa, hankinnassa, luetteloinnissa ja tiedonhaussa 1990-luvun alussa. Samoihin aikoihin hankittiin ensimmäinen lainausautomaatti. Vuonna 1995 Jyväskylän kirjasto oli yksi ensimmäisistä yleisistä kirjastoista, joka otti käyttöön asiakkaille tarkoitetut nettiyhteydet. Kirjaston kokoelmatietokanta ja sitä kautta esimerkiksi teoksen varaaminen tulivat asiakkaiden etäkäyttöön 1998.


title: Jyväskylän kaupunginkirjasto

text: Vuonna 2004 Jyväskylän kaupunginkirjasto perusti yhdessä muiden lähikuntien kanssa Aalto-kirjastoverkoston. Pari vuotta myöhemmin otettiin käyttöön seutuvaraus, jolla asiakkaat saivat toisen kunnan aineistoa lainaan. Jyväskylän kaupunginkirjaston toimipisteiden ja henkilökunnan määrät kasvoivat, kun Jyväskylän kaupunki, Jyväskylän maalaiskunta ja Korpilahden kunta yhdistyivät vuoden 2009 alussa ja siihen liittyivät Korpilahden kunnankirjasto ja Jyväskylän maalaiskunnan kirjasto. Lokakuussa 2013 otettiin käyttöön Keski-kirjastojen kirjastokimppa, johon kuuluu 21 keskisuomalaista kuntaa ja yli 50 kirjastojen toimipistettä.


title: Henrik Dettmann

text: Henrik Dettmann (s. 5. huhtikuuta 1958 Helsinki) on suomalainen koripallovalmentaja. Hän valmentaa nykyisin Suomen maajoukkuetta.


title: Henrik Dettmann

text: Ennen päävalmentajauraansa Dettmann toimi Helsingin NMKY:n apuvalmentajana ja voitti kaksi Suomen-mestaruutta vuosina 1984 ja 1985. Kaudeksi 1986–1987 hän nousi joukkueen päävalmentajaksi. Vuosina 1987, 1989 ja 1992 seura voitti Suomen-mestaruuden. Dettmann on kuvaillut Helsingin NMKY:ssä valmentamisen muodostuneen hänelle lopulta "egoprojektiksi", joka muun muassa johti tuomarien koskemattomuuden loukkaamisista langetettuihin pelikieltoihin ja kiistaan Petri Niirasen kanssa. Vuonna 1992 Dettmannin valmennusfilosofia alkoi kuitenkin muuttua valmentajan ja joukkueen yhteistyötä korostavammaksi.


title: Henrik Dettmann

text: Vuoden 1992 jälkeen Dettmann lopetti seurajoukkueiden valmentamisen ja siirtyi Suomen koripallomaajoukkueen päävalmentajaksi. Hänen valmentajakaudellaan Suomi selviytyi vuoden 1995 EM-kisoihin.